Pemandu Myvi khayal ganja punca kemalangan babit 5 kenderaan

Polis menahan seorang lelaki positif dadah jenis ganja yang disyaki menyebabkan nahas membabitkan lima kenderaan di Kilometer 243.3 Lebuhraya Utara-Selatan (PLUS) arah Selatan, di Seremban semalam.

Ketua Polis Daerah Seremban ACP Nanda Maarof berkata lelaki berusia 28 tahun yang memandu kereta jenis Perodua Myvi itu ditahan di lokasi kejadian sejurus kemalangan, lapor Bernama.

“Ketika ditahan dia berada dalam keadaan khayal dan pemeriksaan ke atas keretanya menemukan sepaket plastik lut sinar berisi tumbuhan kering yang disyaki dadah jenis ganja seberat 3.39 gram.

“Lelaki itu yang merupakan penganggur kemudian direman empat hari bermula hari ini dan kes disiasat mengikut Seksyen 6 Akta Dadah Berbahaya 1952 dan Seksyen 15 (1) (a) akta yang sama,” katanya dalam kenyataan hari ini.

Dalam insiden pada pukul 10.40 pagi semalam, Perodua Myvi yang dipandu lelaki tersebut dipercayai hilang kawalan dan melanggar sebuah Toyota Avanza yang berada di hadapan keretanya.

Nanda berkata akibat rempuhan itu, Toyota Avanza dipandu lelaki berusia 44 tahun itu berpusing beberapa kali dan melanggar dua kereta lain, selain tayar belakang kiri kereta itu tercabut lalu terpelanting masuk ke laluan arah bertentangan dan mengenai sebuah lagi Perodua Myvi.

Bagaimanapun, beliau berkata kesemua mangsa tidak mengalami sebarang kecederaan dan kes disiasat di bawah Peraturan 10 LN 166/69.

Terdahulu, rakaman kemalangan itu turut tular di laman sosial Facebook sejak semalam.


Erdogan pertahan jawatan Presiden Turkiye

Recep Tayyip Erdogan dipilih semula sebagai presiden Turkiye, kata pengerusi Majlis Pilihan Raya (YSK), Ahmet Yener, pada Ahad.

Beliau berkata Erdogan mempertahankan jawatan presiden selepas mengatasi pencabarnya Kemal Kilicdaroglu dalam pilihan raya penentu yang diadakan pada Ahad, menurut laporan Bernama.

Menurut keputusan tidak rasmi, Erdogan memperoleh 52.14 peratus undi manakala Kilicdaroglu mendapat 47.86 peratus undian.

Setakat ini 99.43 peratus peti undi telah dibuka.

Erdogan dalam ucapannya berkata 85 juta rakyat Turkiye adalah pemenang dalam pilihan raya negara yang berakhir pada Ahad.

Lebih 64.1 juta orang telah berdaftar untuk mengundi, termasuk lebih 1.92 juta pengundi luar negara dan hampir 192,000 peti undi telah disediakan.


Rosmah dakwa pelantikan Sri Ram kendali kes hibrid solar tak sah

Datin Seri Rosmah Mansor mendakwa pelantikan Datuk Seri Gopal Sri Ram sebagai Timbalan Pendakwa Raya (TPR) bagi mengendalikan kes rasuah yang dihadapinya membabitkan projek hibrid solar bernilai RM1.25 bilion untuk sekolah luar bandar di Sarawak adalah tidak sah dan terbatal.

Isteri bekas Perdana Menteri Datuk Seri Najib Razak itu mendakwa pelantikan Sri Ram oleh Peguam Negara ketika itu, Tan Sri Tommy Thomas yang dibuat secara lisan mengikut Seksyen 376 (3) Kanun Prosedur Jenayah (KPJ) tidak pernah diwartakan mahupun diketengahkan semasa permohonan dan rayuan beliau untuk mendapatkan fiat (surat pelantikan) Sri Ram di Mahkamah Tinggi dan Mahkamah Rayuan sebelum ini.

“Pelantikan yang kononnya dikatakan oleh Thomas di bawah Seksyen 376 (3) KPJ itu sama sekali menentang logik akal yang waras, dan fiat secara bertulis di bawah seksyen itu adalah suatu keperluan wajib di bawah undang-undang bagi konteks pendakwaan terhadap saya.

“Thomas juga telah berpakat dengan Sri Ram untuk menganiaya saya dan tindakan bekas Peguam Negara itu berbohong di dalam afidavit yang diikrarkannya tidak boleh dimaafkan dan merupakan suatu penghinaan kepada mahkamah,” kata Rosmah dalam afidavit yang difailkan pada 21 Mei lepas bagi menjawab afidavit diikrarkan Thomas bagi pihak Sri Ram.

Afidavit Thomas difailkan bagi menjawab permohonan Rosmah untuk membatalkan keseluruhan perbicaraan beliau dalam usaha membebaskan dirinya daripada kesemua tiga pertuduhan selain memohon Sri Ram, yang merupakan bekas Hakim Mahkamah Persekutuan, digugurkan daripada mengetuai pendakwaan dalam perbicaraan kes itu.

Memetik agensi berita Bernama Rosmah dilaporkan mendakwa Thomas menerusi bukunya ‘My Story: Justice in Wilderness’ yang diterbitkan pada 2021 juga mengakui bahawa pelantikan Sri Ram adalah berkaitan dengan isu 1Malaysia Development Berhad (1MDB) dan bukan kes solar.

“Saya juga telah dimaklumkan bahawa dua laporan polis telah dibuat oleh Aizulhaimi Mohd Termizi dan Hamidah Osman, masing-masing bertarikh 18 Mei dan 20 Mei lepas berhubung penipuan oleh Thomas di dalam afidavitnya.

“Apa yang jelas adalah Thomas telah berkomplot dengan Sri Ram untuk memastikan agenda jahat mereka untuk menganiaya saya tercapai, sebagaimana yang mereka lakukan kepada Datuk Seri Najib Tun Razak,” katanya.

Thomas, di dalam afidavit yang diikrarkannya, mendakwa Sri Ram dilantik sebagai TPR pada 2018 bagi mengendalikan kes jenayah berprofil tinggi termasuk kes solar hibrid dihadapi Rosmah dan pelantikan Sri Ram adalah mengikut Seksyen 376 (3) KPJ kerana beliau (Sri Ram) tertakluk di bawah kawalan serta arahan am bekas peguam negara itu dan berada dalam suatu kedudukan untuk menjalankan semua kuasa pendakwa raya.

Permohonan Rosmah, yang difailkan pada 6 Mei lepas, akan didengar di hadapan Hakim Mahkamah Tinggi Mohamed Zaini Mazlan pada 3 Jun ini.

Rosmah, 69, memfailkan permohonan itu selepas Mahkamah Rayuan pada 8 April lalu membenarkan rayuannya bagi mendapatkan salinan surat pelantikan Sri Ram setelah pendakwaan bersetuju menyerahkan salinan itu kepada pembelaan.

Beliau mengemukakan rayuan itu selepas Mahkamah Tinggi pada 19 Ogos tahun lepas menolak permohonannya bagi mendapatkan surat pelantikan Sri Ram.

Surat pelantikan itu tidak bertarikh pada atau sebelum 15 Nov 2018 iaitu hari Rosmah didakwa di mahkamah serta tidak ditandatangani oleh Thomas selaku Peguam Negara ketika itu.

Sebaliknya, surat itu bertarikh 8 Julai tahun lepas dan ditandatangani oleh Tan Sri Idrus Harun iaitu Peguam Negara ketika ini.

Pada 18 Feb lepas, Mohamed Zaini memerintahkan Rosmah membela diri atas ketiga-tiga pertuduhan dan menetapkan sembilan hari iaitu 9,10,15,16,17,22, 23 Jun serta 12 dan 15 Julai bagi mendengar keterangan beliau dan saksi pembelaan yang lain.


Gambar tular dengan Mat Sabu, Saravanan sahkan gambar asli

Datuk Seri M Saravanan mengesahkan gambar tular asli bersama dengan Menteri Pertanian dan Keterjaminan Makanan Datuk Seri Mohamad Sabu baru-baru ini.

Timbalan Presiden MIC itu bagaimanapun berkata tidak bersama sebahagian dalam rombongan dengan Mohamad atau Mat Sabu sebaliknya ke India untuk upacara sembahyang.

Ini (perjalanan) berlaku pada bulan Januari. Saya pergi ke India untuk upacara sembahyang dan kebetulan saya terserempak dengan menteri dan lelaki yang berkenaan,” katanya dipetik laporan Malaysiakini.

Jelasnya, mereka hanya berkongsi buggy memandangkan kekurangan kenderaan untuk membawa mereka ke bilik pelepasan.

“Mereka mempunyai kereta buggy yang terhad. Jadi di lapangan terbang (Chennai) selepas mendarat, kami semua perlu berkongsi kenderaan yang sama kerana laluan pejalan kaki agak jauh.

“Saya pergi (ke India) untuk ikuti upacara, saya tidak tahu mereka pergi untuk beberapa urusan rasmi. Ia hanya kebetulan, itu sahaja,” jelas bekas menteri lagi.

Perjalanan Mohamad ke India mendapat perhatian berikutan dakwaan mengenai kontrak rundingan terus kerajaan kepada sebuah syarikat tunggal untuk bekalan telur dari negara itu.

Pada Sabtu, pemimpin Bersatu Datuk Seri Azmin Ali mendakwa kerajaan Perdana Menteri Datuk Seri Anwar Ibrahim telah menganugerahkan projek mengimport telur dari India kepada Deepak, seorang ahli perniagaan yang menjadi pengkritik terhadap bekas Perdana Menteri Datuk Seri Najib Razak dan isterinya Datin Seri Rosmah Mansor.

Ketika menyampaikan ucapan pada majlis ceramah Perikatan Nasional (PN) di Kuala Lumpur, Azmin juga mendakwa kontrak berkenaan diberikan melalui rundingan terus, bertentangan dengan ikrar kerajaan baru untuk menamatkan amalan sedemikian bagi projek kerajaan.


265 kes varian Delta dikesan dalam tempoh 2 minggu

Kementerian Kesihatan (KKM) mengenal pasti 265 kes jangkitan Covid-19 daripada varian Delta sejak 16 hingga 29 Ogos lalu, kata Ketua Pengarah Kesihatan, Tan Sri Dr Noor Hisham Abdullah.

Beliau berkata daripada jumlah itu Institut Penyelidikan Perubatan (IMR) mengenal pasti 39 kes varian Delta, Integrative Pharmacogenomics Institute (iPROMISE), Universiti Teknologi MARA (48 kes) dan Institute of Health and Community Medicine, Universiti Malaysia Sarawak (178 kes).

“Ini menjadikan jumlah kumulatif kes yang dijangkiti virus SARS-CoV-2 yang dikategorikan sebagai VOC dan varian yang perlu diberi perhatian (VOI) adalah sebanyak 1,221 kes.

“Daripada jumlah yang dikesan tersebut, 1,201 kes adalah VOC manakala 20 kes adalah VOI,” katanya dalam hantaran di Facebook beliau semalam.

Dr Noor Hisham berkata secara keseluruhan sehingga kini bagi kes VOC, terdapat sebanyak 978 jangkitan varian Delta, 209 (Beta dan 14 kes (Alpha).

Bagi VOI pula terdapat 13 kes varian Theta, empat kes (Kappa) dan tiga kes (Eta), katanya.


India digesa jaga hak asasi manusia di Jammu, Kashmir

Kehilangan autonomi pada Ogos 2019 dan pengenalan undang-undang baharu akan mengurangkan perwakilan politik dan penyertaan parti tempatan di negeri Jammu dan Kashmir yang ditadbir India, menurut pakar Pertubuhan Bangsa-Bangsa Bersatu (PBB).

Kekhuatiran itu disuarakan oleh lima pelapor khas PBB dalam sepucuk surat kepada pemerintah India pada 10 Februari yang disiarkan kepada umum oleh PBB semalam (Sabtu).

Pelapor khas itu dihantar untuk menyiasat isu minoriti, promosi, dan perlindungan hak atas kebebasan berpendapat dan bersuara; hak kebebasan berhimpun dan berpersatuan secara aman; diskriminasi kaum; xenofobia dan kebebasan beragama.

Mereka memaklumkan bahawa etnik seperti Kashmir, Dogri, Gojri, Pahari, Sikh, Ladakhi, dan minoriti lain kurang mempunyai wakil dan penyertaan dalam politik kerana ‘penghapusan kuasa daerah untuk membuat perundangan’.

Sebelum 5 Ogos 2019, negeri Jammu dan Kashmir yang ditadbir India, adalah satu-satunya negeri di India yang mempunyai perlembagaan sendiri dan dewan rakyat yang dapat membuat undang-undang.

New Delhi juga menghapuskan Artikel 35A dan menyekat orang luar daripada membeli hartanah atau memohon pekerjaan di jabatan kerajaan di wilayah itu.

Selain itu, negeri Jammu dan Kashmir juga dipecah kepada dua wilayah iaitu Ladakh serta Jammu dan Kashmir. Pentadbiran Jammu dan Kashmir sekarang ini dilakukan terus oleh New Delhi.

Pada masa ini tidak ada anggota komuniti Muslim Kashmir, etnik terbesar di negeri itu, yang bertugas di pejabat gabenor.

Pelapor Khas PBB juga menegaskan undang-undang baharu kewarganegaraan akan menyebabkan perubahan demografi, risiko linguistik dan budaya serta kebebasan beragama, bagi penduduk Jammu dan Kashmir.

“Kehadiran jumlah anggota tentera yang tinggi di kawasan itu juga kemungkinan boleh menyebabkan berlakunya pelanggaran hak asasi manusia,” kata pelapor dalam surat mereka.

Mereka juga mengingatkan kerajaan India mengenai keadaan hak asasi manusia di Jammu dan Kashmir semakin membimbangkan, termasuk tindakan minoriti India terhadap umat Islam. – Agensi


Tiga maut tembakan di pusat beli-belah Copenhagen, suspek ditahan

Tiga terbunuh dan beberapa yang lain cedera dalam kejadian tembakan di pusat beli-belah Copenhagen pada Ahad, kata polis Denmark sambil menambah mereka telah menahan seorang suspek, rakyat tempatan berusia 22 tahun.

Pemuda itu, yang menurut saksi bersenjatakan raifal ditangkap secara aman sejurus selepas polis tiba di pusat beli-belah Fields yang terletak di antara pusat bandar dan lapangan terbang Copenhagen.

“Tiga individ terbunuh dan beberapa yang lain cedera, termasuk tiga daripadanya dalam keadaan kritikal,” kata Ketua Polis Copenhagen, Soren Thomassen pada sidang media.

“Denmark dikejutkan dengan serangan kejam pada malam Ahad. Beberapa terbunuh. Malah ramai yang cedera. Keluarga yang tidak bersalah membeli-belah atau makan di luar. Kanak-kanak, remaja dan dewasa,” kata Perdana Menteri Mette Frederiksen dalam satu kenyataan lewat Ahad.

“Suasana yang selamat telah ditukar dalam sekelip mata. Saya menggesa penduduk Denmark untuk berdiri bersama dan menyokong satu sama lain dalam masa yang sukar ini.”

Polis Copenhagen berkata, pegawai bersenjata dihantar ke pusat beli-belah Field di ibu negara lewat petang Ahad selepas laporan berlaku tembakan. Rakaman media tempatan menunjukkan kumpulan pembeli yang ketakutan berlari dari pusat beli-belah.

Suspek ditahan pada jam 5.48 petang waktu tempatan (11.48 malam waktu Malaysia), membawa raifal dan peluru. Polis melancarkan operasi mencari secara besar-besaran di seluruh wilayah untuk mengesan rakan penjenayah.

Penyerang menembak mati seorang lelaki berusia dalam lingkungan 40-am dan dua “dewasa”, seorang lelaki dan seorang wanita, kata Thomassen.

Siasatan setakat ini tidak menunjuk ke arah motif perkauman atau sebaliknya, tetapi ini boleh berubah, katanya. – Agensi


Askar upahan Israel didakwa bantu tentera Ukraine

Sekumpulan askar upahan dari Israel didakwa Rusia terlibat dalam membantu askar Ukraine bersama-sama Rejimen Azov berhaluan pelampau kanan di Ukraine.

Dakwaan itu dibuat seorang jurucakap Kementerian Luar Rusia dan menimbulkan ketegangan baharu selepas Israel sebelum ini juga bertindak memanggil duta Rusia berhubung kenyataan diktator, Adolf Hitler mempunyai berdarah Yahudi.

“Askar upahan Israel berada sebaris dengan militan Azov di Ukraine,” kata Maria Zakharova kepada radio pro-Kremlin, Sputnik, dalam satu temu bual.

Azov mula mendapat perhatian pada 2014 apabila aktivis pelampau kanannya mengangkat senjata untuk menentang kumpulan pemisah pro-Russia di wilayah Donbas, Ukraine, namun rejimen itu kini berada di bawah pemerintahan tentera Ukraine.

Rejimen itu bertempur bersama tentera Ukraine menentang Russia, yang melancarkan kempen ketenteraan sejak 24 Februari lalu di negara pro-Barat itu.

Anggota Azov adalah sebahagian pertahanan Ukraine di bandar pelabuhan Mariupol, yang bersembunyi di kilang besi Azovstal bagi menentang tentera Russia yang melancarkan serangan utama, Selasa lalu.

Menerusi dakwaan warga Israel bertempur bersama Azov, yang disifatkan Russia sebagai fasis dan Nazi, Moscow menambah ketegangan yang bermula selepas Menteri Luar Russia, Sergei Lavrov, mendakwa Hitler berdarah Yahudi, Ahad lalu.

Kenyataan Lavrov mencetus kemarahan di Israel, yang menyifatkannya sebagai ‘tidak boleh dimaafkan dan melampau’ serta ‘kesalahan sejarah yang sangat teruk’.


Isu skandal seks, Exco Melaka tampil jelaskan dakwaan yang direka cipta

Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana Melaka Datuk Rais Yasin sedang meneliti tindakan yang boleh diambil terhadap mana-mana pihak menyebar fitnah berkaitan dakwaan skandal seks dengan wanita membabitkan diri beliau.

Beliau yang juga Timbalan Pengerusi Badan Perhubungan UMNO Melaka tanpa menyebut tindakan akan diambilnya berkata, langkah itu sebagai mempertahankan maruah diri dan keluarga daripada terus dikaitkan dengan perkara tersebut, menurut laporan Bernama.

“Saya anggap ini sebagai pertuduhan yang direka cipta memang betul-betul untuk menjatuhkan saya.

“Tetapi barang mahu (perlu) diingat, kepada sesiapa yang mereka cipta (dakwaan) ini, saya juga akan meneliti dan melihat bagaimana untuk saya mempertahankan diri saya dan mempertahankan maruah saya dan juga keluarga,” katanya kepada pemberita selepas meninjau Pasar Besar Majlis Bandaraya Melaka Bersejarah (MBMB) di Bachang hari ini.

Mengulas tindakan sebuah badan bukan kerajaan (NGO) yang dikatakan akan membuat laporan kepada Suruhanjaya Pencegahan Rasuah Malaysia (SPRM) hari ini berkaitan dakwaan rasuah seks sebagaimana ditularkan dalam tangkap layar aplikasi WhatsApp itu, Rais berkata beliau sedia dipanggil pihak berkuasa terbabit selepas ini.

“Insya-Allah kalau ada siasatan oleh pihak berkuasa saya akan beri kerjasama dengan penuh kerana saya kenal diri saya. Saya tidak melakukan apa-apa seperti yang dituduh dalam perbualan WhatsApp itu,” katanya.

Sementara itu, Pengarah SPRM Melaka Mohd Shahril Che Saad ketika dihubungi pemberita mengesahkan menerima laporan berhubung dakwaan seorang Exco kerajaan negeri itu terlibat dengan rasuah seks sebagai alasan untuk mendapatkan projek kerajaan.


Ramai penyokong BN sudah lari: Lapor kajian firma penyelidik 02

Firma penyelidikan O2 Research Malaysia (O2) melaporkan ramai pengundi Barisan Nasional (BN) kini sudah beralih menyokong parti lain, dengan sesetengahnya kembali menjadi ‘pengundi atas pagar’.

Kajian itu juga mendapati 43 peratus pengundi Pilihan Raya Umum Ke-15 (PRU-15) akan membuat pilihan calon atau parti pada saat akhir iaitu ketika hari pengundian 19 November ini.

Difahamkan, ramai pengundi BN telah beralih menyokong parti lain, terutama Perikatan Nasional (PN), khususnya setelah bekas Presiden UMNO Datuk Seri Najib Razak, dihantar menjalani hukuman penjara.

Selain itu, mereka juga terkesan dengan perintah Mahkamah Tinggi Kuala Lumpur yang mengarahkan Pengerusi BN dan Presiden UMNO Datuk Seri Ahmad Zahid Hamidi, supaya membela diri terhadap 47 pertuduhan jenayah, iaitu 12 pertuduhan pecah amanah jenayah berhubung RM31 juta dana Yayasan Akalbudi, 27 pertuduhan pengubahan wang haram, dan lapan pertuduhan rasuah atas penerimaan RM21.25 juta.

Kes-kes melibatkan pemimpin UMNO dan BN yang dituduh di mahkamah juga mempengaruhi pengundi hingga mereka hilang kepercayaan terhadap parti itu.

Sementara itu, Ketua Penyelidik O2, Anis Anwar Suhaimi berkata kajian pihaknya menunjukkan jumlah pengundi atas pagar kini semakin besar berbanding hanya 10 peratus pada PRU-14, susulan tindakan ramai penyokong BN beralih menyokong parti lain.

Beliau berkata, kajian O2 juga menunjukkan 28 peratus responden sudah ada kecenderungan terhadap sesebuah parti, namun mereka masih terbuka untuk menukar haluan dan mengundi parti lain.

“Sebanyak 51 peratus pengundi atas pagar berkenaan adalah daripada kelompok pengundi berusia bawah 30 tahun, majoriti mereka merupakan pengundi pertama kali pada PRU-15.

“Kebanyakan mereka dipercayai sukar memahami perkembangan politik tanah air yang semakin rumit selepas PRU14. Situasi yang kurang jelas dengan pendedahan politik yang minimum menjadikan mereka masih berkira-kira parti manakah yang terbaik sebagai pilihan untuk mentadbir Malaysia bagi tempoh lima tahun akan datang.

“Pengundi atas pagar yang semakin besar memperlihatkan semangat keterikatan dan kesetiaan kepada parti semakin longgar dan ini memberi cabaran kepada parti-parti untuk mengekalkan tabung undi mereka,” katanya kepada Sinar Premium.

Bagaimanapun, Anis berkata, saiz pengundi atas pagar kini berperanan besar dalam mempengaruhi peluang kemenangan sesebuah gabungan parti politik.

“Penglibatan mereka sama ada untuk turun mengundi atau sebaliknya bakal mempengaruhi peluang kemenangan sesebuah parti. Oleh sebab sikap politik yang masih sukar untuk dinilai, parti-parti yang bertanding terpaksa berusaha keras dan tidak boleh selesa dengan sokongan semasa.

“Disebabkan itu, golongan ini tanpa sedar atau tidak sebenarnya memiliki suara tuntutan signifikan untuk didengari dan wajar dirunding oleh parti-parti politik,” katanya.

Menurut Anis, antara isu yang mempengaruhi golongan pengundi atas pagar termasuklah soal kestabilan politik, ekonomi dan kelangsungan hidup rakyat.

“Dalam mempertimbangkan parti yang boleh membuat tawaran lebih baik kepada mereka, isu-isu awam berpotensi menjadi faktor utama.

“Antaranya isu sosial yang melibatkan gejala sosial dan penderaan domestik, isu alam sekitar dan juga peluang pekerjaan bagi orang muda,” katanya.


DAP sendiri akui Anwar tiada majoriti, kenapa tak isytihar Zahid sokong?

Pengakuan seorang pemimpin senior DAP yang mendedahkan Ketua Pembangkang Datuk Seri Anwar Ibrahim juga tiada majoriti bukan suatu yang mengejutkan tetapi kerana terlalu geli mahu menjadi Perdana Menteri (PM) perlu diwujudkan persepsi kononnya beliau sudah mempunyai sokongan.

Anwar hanya perlu mengisytihar sudah memiliki majoriti dengan sokongan anak muridnya yang juga Presiden UMNO, Datuk Seri Ahmad Zahid Hamidi jika mahu menjadi PM tetapi sehingga sekarang ia tidak berlaku, apakah sebenarnya beliau sudah ditipu?

Keberatan Anwar untuk mengumumkan sudah mendapat sokongan Zahid termasuk beberapa Ahli Parlimen UMNO lain ini mungkin disebabkan takut dimalukan sekiranya ia dinafikan pula, memandangkan Setiausaha Agung UMNO, Datuk Seri Ahmad Maslan sudah membuat pendedahan berhubung sumpah dibuat oleh Zahid sebelum ini yang tidak akan menyokong Anwar dan DAP.

Sebenarnya mudah untuk meleraikan kekusutan majoriti yang tidak dimiliki Anwar ia sekiranya diumumkan secara terbuka Zahid dan beberapa MP UMNO lain sudah bersamanya untuk membentuk kerajaan baharu.

Tidak ada guna hanya mendesak Tan Sri Muhyiddin Yassin berundur meletak jawatan apabila blok pembangkang sendiri kabur dengan majoriti yang dikatakan dimiliki Anwar, oleh sebab itu perlu difahami rayuan yang dibuat oleh Pakatan Harapan yang menggesa semua parti menyokong Anwar baru-baru ini.

Pengakuan Ahli Parlimen DAP Tony Pua selain mengesahkan Anwar tidak ada majoriti juga menunjukkan keghairahan dan matlamat utama adalah hanya menjatuhkan kerajaan Perikatan Nasional semata-mata dan tidak mempunyai hala tuju yang khusus untuk menyelesaikan kemelut politik ketika ini.

Walaupun Muhyiddin didakwa kononnya tidak mempunyai majoriti, tetapi jumlah sokongan minoriti yang dimilikinya adalah jauh lebih banyak berbanding dengan jumlah sokongan minoriti dimiliki Anwar.

Jadi, macam mana Anwar mahu menjadi PM sekiranya sokongan minoriti dimilikinya juga tidak kukuh, ia juga menimbulkan kebimbangan sekiranya UMNO akan dapat kembali berkuasa di Putrajaya sekiranya kerajaan PN dijatuhkan.

Kebimbangan tersebut bukan disebelah Bersatu atau pun PAS, tetapi kebimbangan tersebut disuarakan oleh beberapa pemimpin parti pembangkang dalam Pakatan Harapan dan juga luar daripada gabungan itu.

Sumber Agenda Daily memberitahu, meskipun matlamat pembangkang adalah untuk menjatuhkan Muhyiddin tetapi mereka juga bimbang sekiranya UMNO akan dapat kembali menjadi dominan semula dalam kerajaan pusat.

Sekiranya itu berlaku, dibimbangi masalah pentadbiran kerajaan dan usaha ke arah menangani krisis kesihatan akan terbantut kerana kemelut politik berpanjangan sehingga tiada penghujung.

UMNO sebenarnya mengharapkan model kerjasama di Perak akan dapat dilaksanakan di peringkat pusat tetapi kerajaan utama mestilah diterajui parti tersebut, ia sama seperti di Perak.

Bagaimanapun, timbul rasa kurang senang kerana kumpulan UMNO yang akan menguasai jawatan utama dalam pentadbiran kerajaan nanti akan terdiri daripada golongan kleptokrat, mereka ini juga yang sedang menyusun gerakan sama untuk menjatuhkan kerajaan PN dipimpin Muhyiddin.

Tingkahlaku dan tindak-tanduk strategi politik yang dicatur oleh Zahid bersama bekas Perdana Menteri, Datuk Seri Najib Razak jelas menunjukkan wujud usaha mereka ke arah untuk menerajui semula pentadbiran kerajaan.

Kedua-dua mereka yang berdepan kes mahkamah dan sudah kesuntukan masa tidak mempunyai pilihan, hanya dengan jawatan tertinggi dalam kerajaan dapat melepaskan mereka berdua daripada pertuduhan jenayah dan salah guna kuasa dihadapi mereka.

Anwar perlu sedar, Zahid dan Najib sudah tidak mempercayainya untuk membantu menyelesaikan kes mahkamah dihadapi mereka apabila DAP tidak ada memberi komitmen yang konkrit ke arah pembebasan mereka jika berjaya menumbangkan kerajaan Muhyiddin.

Jadi, tidak hairan mengapa terdapat usaha menerusi gerakan kumpulan berkecuali seperti pertubuhan bukan kerajaan untuk mendesak Najib menjadi PM semula.

Jangan pandang rendah kepada kehebatan Najib yang sudah mendapat semula wang sitaan RM114 juta yang dipulangkan, banyak perkara beliau lakukan dengan wang sebanyak itu kerana baginya survival politik lebih penting dan tirai besi bukan pilihan baginya.


21 kategori pendidikan antara 28 kluster baharu Covid-19 semalam

Dua puluh satu daripada 28 kluster baharu yang dikesan dalam tempoh 24 jam semalam melibatkan institusi pendidikan, manakala empat berkaitan tempat kerja dan masing-masing satu kluster pusat tahanan, kumpulan berisiko tinggi serta import.

Tujuh daripada kluster pendidikan itu dilaporkan di Kuala Lumpur; masing-masing tiga di Johor dan Selangor; masing-masing dua di Melaka, Sabah serta Kelantan dan masig-masing satu di Putrajaya serta Pahang.

Kluster pendidikan di Kuala Lumpur ialah:

Di Johor melibatkan:

Di Selangor membabitkan:

Kluster pendidikan di Melaka ialah:

Di Sabah melibatkan:

Di Kelantan membabitkan:

Satu kluster pendidikan dikesan di Putrajaya melibatkan Kluster Jalan Putra Empat B dengan lima kes; dan Kluster Km 1 Jalan Sabak, Rompin, Pahang (40 kes).


Polis lengkap siasatan ADUN DAP terlibat dadah

Polis sedang melengkapkan kertas siasatan berhubung penahanan seorang Ahli Dewan Undangan Negeri (ADUN) dari Perak kerana positif dadah, dalam serbuan di sebuah pusat hiburan di Perai, Pulau Pinang, dua hari lalu.

Ketua Jabatan Siasatan Jenayah Narkotik (JSJN) Pulau Pinang, Asisten Komisioner Mustafa Kamal Gani Abdullah berkata pihaknya ketika ini sedang menunggu laporan daripada patologi, berhubung sampel air kencing ADUN berusia 54 tahun berkenaan bagi melengkapkan kertas siasatan, lapor Bernama.

“ADUN itu telah dibebaskan dengan jaminan polis semalam, kami sekarang ini sedang tunggu laporan daripada patologi untuk melengkapkan kertas siasatan kes itu, dan seterusnya ia (kertas siasatan) akan dikemukakan kepada Timbalan Pendakwa Raya minggu hadapan,” katanya.

Semalam, media melaporkan seorang ADUN dari Perak ditahan polis dalam satu serbuan di sebuah pusat hiburan karaoke (KTV) di Perai kelmain kerana disyaki positif dadah.

Selain ADUN berusia 50-an berkenaan, turut ditahan dalam serbuan kira-kira jam 9 malam itu ialah 36 individu lain iaitu 28 lelaki dan lapan wanita kerana disyaki positif dadah.

Sementara itu, Mustafa Kamal berkata dua anggota polis masing-masing dari Ibu Pejabat Polis Kontinjen (IPK) Pulau Pinang dan Perak yang turut ditahan dalam serbuan berkenaan kerana positif dadah juga sudah dibebaskan dengan jaminan polis.

Katanya semua 36 individu yang ditahan kerana positif dadah dalam serbuan itu disiasat mengikut Seksyen 15(1)(a) Akta Dadah Berbahaya (ADB) 1952.

Terdahulu, Pengerusi DAP Perak Nga Kor Ming telah meminta ADUN Pasir Bedamar, Terence Naidu memberi laporan bertulis berhubung penahanannya itu.

Kata Kor Ming laporan lengkap itu diperlukan supaya pimpinan parti baik di peringkat negeri mahupun Pusat dimaklumkan mengenai situasi sebenar yang berlaku.

Berita berkaitan


879,264 kanak-kanak terima satu dos

Kadar imunisasi Covid-19 dalam kalangan kanak-kanak berusia 5 hingga 11 tahun di Malaysia masih rendah, dengan dua negeri – Kelantan dan Terengganu – masih tidak melepasi 10 peratus, menurut statistik Kementerian Kesihatan (KKM) hari ini.

Sejak Program Imunisasi Covid-19 Kanak-Kanak (PICKids) dilancarkan 3 Februari lalu hingga semalam, hanya 19,913 atau 7.3 peratus kanak-kanak di Kelantan menerima dos pertama vaksin, manakala 15,766 atau 8.8 peratus di Terengganu.

Keseluruhannya, seramai 879,264 atau 24.8 peratus kanak-kanak Malaysia menerima suntikan dos pertama vaksin Covid-19, dengan semalam sahaja sebanyak 31,925 dos diberikan kepada golongan itu.

Bagi populasi dewasa Malaysia berumur 18 tahun dan ke atas, seramai 22,949,368 atau 97.5 peratus individu telah lengkap divaksinasi, manakala 23,229,321 atau 98.7 peratus lagi menerima sekurang-kurangnya satu dos.

Sejak Program Imunisasi Covid-19 Dos Penggalak (PICK-B) bermula secara rasmi pada 1 Oktober 2021, seramai 14,660,956 atau 62.3 peratus individu dewasa telah menerima dos ketiga vaksin Covid-19.

Sementara itu, sejak 8 September 2021, seramai 2,801,180 atau 90.0 peratus daripada remaja berusia 12 hingga 17 tahun telah lengkap divaksinasi, manakala 2,896,290 atau 93.1 peratus lagi menerima sekurang-kurangnya satu dos.

Keseluruhannya sejak PICK dilancarkan pada 24 Februari 2021 lalu hingga semalam, sebanyak 67,208,978 dos telah diberikan kepada populasi Malaysia, termasuk rakyat asing.

Daripada jumlah itu, seramai 25,750,548 atau 78.9 peratus populasi telah lengkap divaksinasi, manakala 27,004,875 atau 82.7 peratus lagi menerima sekurang-kurangnya satu dos.


UMNO Johor sedia tunggu berentap dengan Rafizi, kata Hasni

UMNO Johor tidak gentar dengan pengumuman lantikan Timbalan Presiden Parti Keadilan Rakyat (PKR) PKR, Rafizi Ramli Pengerusi Majlis Pimpinan Negeri (MPN) itu baru-baru ini.

Malah, Pengerusi UMNO Johor, Datuk Seri Ir. Hasni Mohammad mengalu-alukan kehadiran Rafizi dan sedia berentap tanpa gentar untuk berdepan pemimpin nombor dua PKR itu pada pilihan raya umum ke-15 nanti.

“Bukan sahaja Rafizi, malah mana-mana pemimpin pembangkang yang ingin menguji kekuatan mereka, kami sedia menyambutnya dan tidak gentar dengan kehadiran mereka,” katanya dipetik laporan Utusan Malaysia.

PKR baru-baru ini mengumumkan pelantikan Rafizi sebagai Pengerusi MPN bagi Wilayah Persekutuan dan Johor.

Hasni yang juga Ahli Dewan Undangan Negeri (ADUN) Benut berkata, sebagai sebuah negara demokrasi, Rafizi juga boleh bertanding di mana-mana kerusi Parlimen di Johor.

“Tentunya ada tujuan dan matlamat mengapa PKR Pusat meletakkan Rafizi sebagai Pengerusi MPN Johor, mungkin juga beliau akan bertanding di mana-mana kerusi Parlimen kelak,” katanya.

Beliau yang juga Pengerusi Barisan Nasional (BN) Johor menjangkakan ADUN Perling, Liew Chin Tong turut bertanding di kerusi Parlimen pada PRU-15 bagi menguji pengaruhnya.

Malah, katanya, Pengerusi Perikatan Nasional (PN) Tan Sri Muhyiddin Yassin yang baru-baru ini menarik balik hasrat untuk bersara dijangka mempertahan kerusi Parlimen Pagoh.

“Ini menunjukkan minat mereka (pemimpin pembangkang) sentiasa berada pada tahap yang tinggi bagi menawan negeri Johor setelah gagal melakukannya pada PRN Johor pada Mac lalu,” jelasnya.


UMNO usah biadab, jangan poyo, kata Pemuda PAS

“Jangan poyo sangat rasa diri macam Saidina Ali bossku ?.”

Demikian peringatan Pemuda PAS ketika mengulas ucapan dasar Ketua Pemuda UMNO, Datuk Asyraf Wajdi Dusuki ketika merasmikan persidangan perwakilan Pemuda, sempena Perhimpunan Agung UMNO (PAU) 2020 di Pusat Dagangan Dunia Putra (PWTC) di ibu negara, semalam.

Pemuda PAS turut memberi amaran supaya UMNO tidak biadab terhadap Presiden PAS, Datuk Seri Abdul Hadi Awang yang hadir pada PAU, hari ini.

Timbalan Ketua Pemuda PAS Selangor, Mohamed Sukri Omar dalam kenyataan di laman Facebook beliau mengingatkan bahawa kesepakatan dengan PAS dan Parti Pribumi Bersatu Malaysia (Bersatu) dimulakan oleh UMNO sendiri.

“Dr Asyraf Wajdi Dusuki kaitkan kisah khawarij dan Saidina Ali bagi menolak Gagasan Penyatuan Ummah bagi menyatukan UMNO, PAS & BERSATU.

“Suka saya ingatkan pengkhianatan persepakatan ini bermula dengan sokongan pada Anwar Ibrahim sebagai PM (Perdana Menteri). Itukah nilai setiakawan? Jujur dan ikhlas? Demi survival ummah?

“Bukan sikap pemuda menjadi pak turut sehingga mengadai prinsip perjuangan. Pemuda adalah perubah yang menjadi teras kebangkitan. Jika mahu menjadi pak turut elok lucutkan jenama ‘pemuda’ pada diri anda,” katanya.

Mohamed Sukri mengingatkan Asyraf Wajdi supaya tidak lagi bercakap mengenai perkara-perkara yang lucu dan tidak benar.

“Usah panjangkan kalam lucu dan bicara palsu. Jika anda membuka gelanggang di hadapan ketua pemuda kami. Insyallah kami pemuda bersedia menyambut.

“Bukan anak jantan jika bercakap seorang diri, tak ubah bagai orang gila yang merasa jaguh sedangkan bersilat langkahnya sumbang.

“Amaran kami usah biadab dengan tetamu esok, jika ayahanda kami dicederai. Kami bersedia menghadapi kalian, serta sekali-kali tidak akan berdiam diri!,” katanya.

Beliau mengakhiri kenyataannya dengan serangkap pantun:

Anak jantan anak temenggung,
Pergi belayar tanjung kerasak,
Berani buat beranilah tanggung,
Kami pemuda sedia bergasak.


Geng Nicky lumpuh, datuk seri diburu

Polis melumpuhkan kumpulan jenayah terancang ‘Geng Nicky’ dengan tertangkapnya 68 anggota kumpulan itu dan merampas ratusan ribu ringgit wang tunai, serta aset bernilai jutaan ringgit dalam 70 serbuan di Selangor dan Lembah Klang.

Ketua kumpulan itu Datuk Seri Nicky Liow Soon Hee, 33 tahun masih diburu, dan dia dipercayai masih ada di dalam negara.

Ketua Polis Negara, Tan Sri Abdul Hamid Bador berkata, kumpulan itu dipercayai terbabit dalam jenayah terancang antarabangsa, Macau Scam dan pengubahan wang haram.

“Dalam operasi ini, sebanyak 70 serbuan dijalankan bagi mengesan dan menangkap ahli kumpulan ini yang diketuai Datuk Seri Nicky Liow Soon Hee berusia 33 tahun serta merupakan pengasas kepada Winner Dynasty Group yang berpusat di Setiawalk Puchong, Selangor,” katanya pada sidang media di Bukit Aman, hari ini..

Beliau berkata, polis turut merampas sepucuk pistol jenis Glock 17 bersama satu kelopak peluru berisi sembilan butir peluru serta wang tunai pelbagai mata wang dianggarkan bernilai RM773,145 selain kenderaan mewah dianggarkan bernilai RM6.67 juta.

Mereka yang ditahan dalam operasi bermula 20 hingga 28 Mac lepas terdiri daripada 48 orang di bawah Akta Kesalahan Keselamatan (Langkah-langkah Khas) 2012 (SOSMA).

Dua belas warga asing merangkumi 11 rakyat China dan seorang warga Myanmar ditahan mengikut Akta Imigresen; serta lapan rakyat tempatan yang ditahan di bawah undang-undang narkotik kerana positif ujian saringan air kencing.


Pemuda PAS persoal mengapa kumpulan muzik pro-LGBT dibenarkan masuk

Kumpulan muzik yang membuat persembahan malam tadi dengan adegan bercium sesama lelaki dikecam Pemuda PAS.

Timbalan Ketua Pemuda PAS, Afnan Hamimi mempersoalkan bagaimana kumpulan muzik, The 1975 yang membuat persembahan di Good Vibes Festival, Litar Antarabangsa Sepang malam tadi diberi kebenaran masuk oleh pihak berkuasa, ia ekoran adegan tak senonoh yang dirakam atas pentas oleh penonton yang tular.

“Dewan Pemuda PAS mengecam keras kebiadapan The 1975, yang secara terang-terangan mencabar kedaulatan undang-undang Malaysia.

“Perlakuan mereka bukan saja menjijikkan, malah memprovokasi dan mempertikai undang-undang negara secara jelas juga suatu tindakan kurang ajar dan menghina seluruh rakyat Malaysia,” katanya dalam kenyataan hari ini.

Ahli Parlimen Alor Setar itu berkata ia bukan kali pertama artis-artis yang pro-LGBT berjaya masuk dan mengadakan konsert di sini, malah mempromosi budaya songsang mereka di sini.

Justeru, katanya sayap PAS itu menggesa tindakan keras dan tegas diambil ke atas kumpulan The 1975, atas perlakuan terkutuk ini.

“Pada masa sama, timbul persoalan mengapa kumpulan kontroversi ini boleh dibenarkan masuk dan mengadakan konsert dalam negara. The 1975 bukan artis baru, malah amat terkenal dengan sikap biadap dalam setiap konsert mereka di mana-mana negara.

“Adakah pihak PUSPAL (Pusat Permohonan Penggambaran Filem dan Persembahan Artis Luar Negara) tidak melakukan carian latar belakang terlebih dahulu sebelum membenarkan kumpulan kontroversi ini masuk? Apa tujuan penganjur membawa masuk band ini, di sebalik rekod mereka yang tidak baik?” katanya.

Sehubungan itu, tindakan segera mesti dilaksanakan oleh kerajaan, terutama Menteri Komunikasi dan Digital, Fahmi Fadzil bagi mengekang perkara ini daripada terus berlaku.

“Ini bukan soal bantahan konsert semata, tetapi ini adalah soal menyelamatkan generasi kita daripada dirosakkan artis-artis berfahaman songsang ini. Selamatkan generasi kita daripada hedonisme dan fahaman songsang yang merosakkan akhlak,” katanya.

Ketua Polis Selangor Datuk Hussein Omar Khan berkata, pihaknya akan memanggil pihak penganjur konsert kumpulan The 1975 petang ini, susulan tindakan vokalisnya, Matty Healy menunjukkan perlakuan kurang sopan dalam konsert berkenaan.

Terdahulu, Fahmi dalam ciapan di Twitter menyifatkan perlakuan Matty dalam konsert itu sebagai biadap.


Ebit Lew didakwa 11 pertuduhan

Pendakwah terkenal, Ebit Lew hari ini dihadapkan ke mahkamah di Tenom, Sabah dipercayai membabitkan 11 pertuduhan termasuk berkaitan gangguan seksual.

Memetik laporan Harian Metro, Ebit, 37, tiba di Mahkamah Litar di Pejabat Daerah Tenom, kira-kira jam 9 pagi tadi dengan menaiki sebuah Toyota Vellfire serta ditemani sekumpulan individu lain.

Sementara itu, perkarangan Pejabat Daerah Tenom turut dikawal polis sejak awal pagi tadi.

Pengarah Jabatan Siasatan Jenayah Bukit Aman, Datuk Seri Abd Jalil Hassan turut dijadualkan membuat sidang media berhubung kes itu selepas selesai proses pertuduhan terhadap Ebit.

Difahamkan, Ebit kini berada di Sabah untuk menjalankan kerja amal.


Guna cawangan khas PDRM buru penyeludup minyak masak: Annuar

Pengerusi Pasukan Khas Jihad Tangani Inflasi Tan Sri Annuar Musa mencadangkan Polis Diraja Malaysia (PDRM) menggerakkan cawangan khasnya untuk memburu kumpulan atau individu yang terlibat dalam aktiviti penyeludupan minyak masa bersubsidi ke negara jiran.

Menurutnya langkah itu penting bagi mengelakkan ketirisan subsidi negara terus berlaku pada masa hadapan.

Beliau berkata pada masa yang sama bantuan daripada Angkatan Tentera Malaysia (ATM) yang mengawal sempadan negara akan turut dimohon dalam membantu memburu penyeludup tersebut.

“Penyeludup ini perlu diburu kerana mereka telah melarikan subsidi negara yang dianggarkan berjumlah RM4 bilion. Mereka inilah yang mencuri duit rakyat menerusi kegiatan penyeludupan barangan kawalan ke negara jiran,” katanya selepas mengadakan tinjauan harga di Pasar Ketereh, Terengganu, hari ini.

Annuar yang juga Menteri Komunikasi dan Multimedia berkata pihaknya juga akan menuntut daripada pemilik jenama minyak masak yang paling kerap diseludup ke negara jiran.

Katanya, penjelasan itu penting bagi membolehkan kerajaan mengetahui punca sebenar ia berlaku.

“Bila sudah berada di negara jiran kerajaan tidak boleh berbuat apa-apa. Sebab itulah kita beri perhatian sebelum ia berlaku.

“Yang saya sedang memberi perhatian ialah yang sebelum diseludup. Yang ini yang yang kita sedang pegang kerana kita telah dapat mengenal pasti dari segi macam mana benda itu dilakukan.

“Ada minyak seludup diambil daripada plastik dibotolkan. Ada minyak yang memang mentah-mentah diseludup dalam bentuk paket daripada jenama tertentu.

“Dan kita sedang membuat susulan brand apa yang sampai ke Thailand syarikat yang mengeluarkan brand itu kena jawab. Ini penyiasatan sedang sedang berjalan,” katanya.

Annuar berkata ada juga minyak masak yang diseludup secara pukal dan ini bermakna penyelewengan bukan dibuat oleh individu secara kecil-kecilan, tetapi pihak yang lebih besar.

Sehubungan itu, beliau memberi amaran kepada mana-mana pihak dan syarikat yang mengedar minyak masak supaya tidak menyeludupnya ke luar negara.

“Saya nak mengingatkan sekali lagi. Minyak masak, baik subsidi atau tidak diberi dalam bentuk kuota. Sekarang ini saya nak bercakap tentang pemilik kuota.

“Pemilik kuota kalau kita dapati kuota mereka disalahgunakan dan mereka tak ada usaha nak baiki pemilikan kuota, maka kita akan kaji semula kuota itu,” katanya.

Dalam perkembangan lain, Ahli Parlimen Ketereh itu menjangkakan harga runcit minyak masak sawit dijangka turun dalam tempoh dua minggu lagi selepas penetapan harga yang lebih rendah itu dicapai menerusi mesyuarat siri kedua pasukan tersebut pada 13 Julai lalu.

Katanya, pihak pengilang secara dasar membayangkan harga minyak masak akan turun secara berperingkat iaitu di antara lima hingga 10 peratus dalam tempoh dua bulan.


Kerajaan PH-BN tak patut potong peruntukan pembangunan MP PN

Ahli Parlimen (MP) pembangkang terus mendesak kerajaan Pakatan Harapan-Barisan Nasional (PH-BN) menjelaskan kedudukan sebenar peruntukan pembangunan kepada semua MP.

Ahli Parlimen Kota Bharu, Datuk Seri Takiyuddin Hassan berkata, peruntukan itu masih menjadi misteri, malah dalam kalangan MP pembangkang juga masih tertanya-tanya sama ada akan menerima peruntukan sama atau tidak.

“Perkara itu masih menjadi misteri sedangkan ketika Perikatan Nasional (PN) menjadi kerajaan, kita memberikan kepada semua ahli Parlimen.

“Sebelum ini, saya pernah membuat kenyataan meminta Perdana Menteri (Datuk Seri Anwar Ibrahim) supaya memberikan satu jaminan atau kepastian bahawa semua ahli Parlimen termasuk bukan daripada pihak kerajaan akan dapat peruntukan selaras dengan amalan kerajaan terdahulu,” katanya menurut Sinar.

Takiyuddin yang juga Setiausaha Agung PAS berpandangan, peruntukan tersebut tidak wajar dikurangkan bahkan perlu ditambah bagi memastikan kepentingan rakyat terpelihara.

“Misalnya di Parlimen Kota Bharu, pengundi sahaja sudah berjumlah 116,000 dan jika dikira dengan mereka yang belum layak mengundi atau berusia 18 tahun ke bawah mungkin lebih daripada 400,000 individu.

“Saya difahamkan ahli Parlimen daripada kerajaan pun meminta supaya jumlah diberikan lebih tinggi,” katanya.

Awal bulan ini, Ketua Penerangan Bersatu yang juga MP Tasek Gelugor, Datuk Wan Saiful Wan Jan serta MP Kepala Batas, Dr Siti Mastura Muhammad berkata dana pembangunan kepada MP wajar diagih secara adil, sama ada mereka bersama kerajaan mahupun pembangkang, demi memastikan kepentingan rakyat terpelihara.

Menurut mereka peruntukan itu bukan untuk kepentingan peribadi, sebaliknya untuk menjaga kebajikan rakyat kawasan mereka.

Wan Saiful berkata, kenyataan Anwar sebelum ini membayangkan ada diskriminasi di antara dana kepada MP kerajaan dan mereka yang daripada PN.

“Kita faham bahawa dalam kerajaan terdapat parti-parti yang sentiasa cuba memastikan pesaing politik mereka dapat dilemahkan.

“Tetapi seboleh-bolehnya janganlah sehingga menyebabkan ia memberi kesan negatif kepada rakyat. Apatah lagi dana ini bukan digunakan Ahli Parlimen terbabit, sebaliknya untuk rakyat,” katanya.


Laporan penuh banjir Baling dibentang pada 4 Ogos

Kerajaan akan membentangkan laporan penuh berkaitan kejadian banjir di Baling, Kedah baru-baru ini di Parlimen pada 4 Ogos ini, kata Menteri Tenaga dan Sumber Asli (KeTSA) Datuk Seri Takiyuddin Hassan.

Beliau berkata ketika ini laporan tersebut di peringkat akhir kerana setiap laporan akan dikumpulkan terlebih dahulu memandangkan KeTSA mengetuai agensi-agensi berkaitan menjalankan siasatan berhubung kejadian banjir di Baling, Kedah baru-baru ini, menurut laporan Bernama.

“Kajian berkenaan bagi mencari punca sebenar bencana yang berlaku selain cadangan untuk mengatasi masalah berkenaan,” katanya kepada pemberita selepas hadir Mesyuarat Agung Tahunan PAS Kota Bharu kali ke-55, hari ini.

Sementara itu ketika ditanya desakan penduduk dan badan bukan kerajaan (NGO) yang mahu projek musang king dihentikan, Takiyuddin yang juga Ahli Parlimen Kota Bharu berkata ia bergantung kepada kerajaan negeri.

“Apa sahaja urusan dengan penguasa musang king adalah urusan kerajaan negeri, bukannya kerajaan pusat kerana saya difahamkan, kerajaan negeri Kedah mahu teruskan bagi kawasan yang sudah ditanam dan kawasan yang belum pula akan ditanam dengan pokok lain,” katanya.

Banjir di Baling pada 4 Julai lepas menjejaskan 41 kawasan dan mengorbankan tiga nyawa termasuk seorang wanita hamil berusia 23 tahun.


Kata nak saman, tapi tak saman pun: Armada tempelak Guan Eng

Ketua Armada Bersatu Malaysia, Wan Ahmad Fayhsal Wan Ahmad Kamal hairan kenapa Pengerusi DAP, Lim Guan Eng masih tidak menyaman bekas Perdana Menteri, Tan Sri Muhyiddin Yassin, berhubung isu cukai Yayasan Al-Bukhary.

Beliau berpendapat Muhyiddin bersedia ke mahkamah untuk memberi penjelasan berserta bukti-bukti yang ada sekiranya disaman oleh bekas menteri kewangan kerajaan Pakatan Harapan (PH) itu.

Bagaimanapun, katanya Guan Eng sebaliknya membuat laporan polis, bukan menyaman Muhyiddin sebagaimana cabaran dibuatnya sebelum ini.

“Berhubung dengan dakwaan ini dan kalaulah Lim Guan Eng nak saman Tan Sri Muhyiddin, saya rasa kami bersedia untuk ke mahkamah untuk menjelaskan dengan bukti-bukti yang ada.

“Jadi sebab itu kami tengok nak samankah tidak? Macam tak saman-saman lagi. Sebab itu dia buat repot polis… kalau berani saman lah,” katanya pada sidang media hari ini (23 Mac 2023).

Menjawab soalan, Wan Ahmad Fayhsal berkata banyak laporan polis telah dibuat terhadap kerajaan pimpinan Anwar, tetapi belum ada apa-apa tindakan yang diambil.

“Sebenarnya cakap pasal laporan polis ni dah buat banyak dah. Daripada lepas pilihan raya itu, Armada, ketua bahagian, Perikatan Nasional, pemuda PAS. Kami dah buat banyak laporan polis.

“Tapi tiada sebarang tindakan nampaknya. Kami walaupun tidak ada sebarang tindakan, kami tetap akan jelaskan kepada rakyat bahawasanya kami dah mengikut lunas undang-undang untuk menegakkan keadilan.

“Tapi justice delayed justice denied. Kalau tak ada siasatan kami tak boleh buat apa-apa. Tak kan nak merusuh pula,” katanya.

Pada 9 Mac lalu, Muhyiddin berkata kerajaan PH, di mana Guan Eng adalah menteri kewangan ketika itu, membatalkan pengecualian pembayaran cukai diluluskan kepada Yayasan Al-Bukhary.

Menurutnya selepas Pilihan Raya Umum Ke-14, kerajaan gabungan PH telah ditubuhkan dan Guan Eng yang menjadi menteri kewangan ketika itu telah membatalkan pengecualian cukai berkenaan.

Guan Eng kemudian menafikan dakwaan itu sambil meminta Muhyiddin memohon maaf atau beliau akan menyaman Pengerusi Perikatan Nasional itu.

Ahli Parlimen Bagan itu beberapa kali memberi amaran akan menyaman Muhyiddin, tetapi tidak dilakukannya, sebaliknya dia membuat laporan polis mengatakan difitnah.


PKR pula hentam Zahid, UMNO

Simpati kepada Anwar,

Itulah kalimat awal yang ingin saya nyatakan sebagai menghormati Perdana Menteri. Tulisan ini mungkin akan mengguris hati.

Sebagai Perdana Menteri dan pemimpin politik veteran, Anwar Ibrahim tentu menyedari wujudnya peruntukan dalam Perlembagaan Persekutuan di bawah Perkara 33A(1) yang menyatakan bahawa Yang diPertuan Agong (YDPA) hendaklah terhenti menjalankan fungsi YDPA jika dipertuduh atas suatu kesalahan.

Bahasa mudahnya bermaksud bahawa YDPA kena meletakkan jawatan jika baginda dipertuduh atas suatu kesalahan di bawah mana-mana undang-undang di dalam Mahkamah Khas yang ditubuhkan.

Begitu tegas dan keras peruntukan undang-undang, hatta ke atas YDPA yang menjadi Ketua Negara Malaysia.Baru dituduh sahaja, sudah diminta letak jawatan.Belum bicara lagi.Belum tentu bersalah atau tidak bersalah.

Jadi Kerajaan Anwar Ibrahim sekarang tidak dapat mengelak diri jika rakyat yang celik huruf dan ilmu pengetahuan bertanya satu soalan, iaitu bagaimana kerajaan yang ada sekarang boleh dihormati jika Timbalan Perdana Menteri 1 (TPM1) terdiri dari sosok tubuh individu yang sedang dibicarakan di mahkamah atas berpuluh tuduhan jenayah rasuah dan pecah amanah?

TPM1 sekarang berada di peringkat membela diri. Di akhir kes pendakwaan yang lalu, beliau telah didapati bersalah oleh Hakim kerana pihak Pendakwaan berjaya membuktikan kes prima facie.

Inilah yang saya simpati kepada Anwar. Inilah dilema Perdana Menteri kita sekarang.

Dalam satu segi, komitmen Anwar untuk membawa tatakelola yang baik di dalam pentadbiran kerajaan tidak dipertikaikan oleh rakyat. Hasrat Anwar untuk mengwujudkan satu pentadbiran kerajaan yang berintegriti mendapat restu dan dipercayai rakyat.

Berpuluh tahun majoriti rakyat mimpikan Anwar Ibrahim menjadi Perdana Menteri. Termasuklah penulis kerdil ini.

Tetapi realiti yang wujud di siang hari bukannya mimpi indah itu tadi. Realitinya berbeza sama sekali.

Inilah dilema Anwar. Tolak kerjasama dengan BN-UMNO yang dipimpin oleh TPM1 bererti Kerajaan Anwar Ibrahim tumbang. Anwar hilang jawatan. PH hilang kerajaan. Ramai yang akan meroyan.

Meneruskan kerajaan yang ada sekarang dengan sokongan TPM1 dari kluster mahkamah sudah pasti menjejaskan imej Anwar, mencomotkan wajah Parti Keadilan Rakyat dan mencemarkan prinsip PH yang ingin membawa agenda reformasi institusi.

Jadi apa jalan keluar yang ada pada Anwar Ibrahim, Parti Keadilan dan PH?

Cuba lihat senario hipotetikal ini sebagai contoh. Senario ini dikemukakan sebagai contoh sahaja dengan semangat baik sangka (bona fide) bukannya berniat jahat atau mala fide. Langsung sama sekali tidak berhasrat melakukan sub judis atau cuba menghina mahkamah (contempt of court).

Penulis kena sebut ini semua sebagai exclusion clause untuk mengelak diri kecil ini dari ditangkap dan dituduh di mahkamah atas kesalahan menghina mahkamah atau mungkin juga kesalahan fitnah jenayah atau lebih parah lagi dituduh di bawah Akta Hasutan.

Senario hipotetikal itu seperti berikut:

Apa jadi kalau kerajaan yang ada sekarang yang masih berkuasa dan dalam masa yang sama Mahkamah Tinggi Kuala Lumpur memutuskan TPM1 tidak bersalah dan dilepas serta dibebaskan dari berpuluh tuduhan jenayah yang dihadapinya?

Penulis percaya sudah pasti akan wujud keadaan di mana sesetengah rakyat akan cepat menuding jari dan menuduh Perdana Menteri Anwar Ibrahim telah campur tangan dalam keputusan Mahkamah itu. Walhal keadaan yang sebenarnya mungkin Anwar Ibrahim tidak bersalah kerana beliau tidak campur tangan urusan Mahkamah seperti janji tegasnya selama ini yang mahu sistem Mahkamah berfungsi dengan bebas.

Fitnah ke atas Perdana Menteri akan terus berlaku.

Seterusnya senario itu bergerak ke fasa berikut:

Jika TPM1 didapati tidak bersalah dan dilepaskan, adakah Pendakwa Raya akan memfailkan rayuan ke Mahkamah Rayuan Malaysia di Putrajaya?

Pendakwa Raya adalah orang yang sama iaitu Peguam Negara yang berfungsi sebagai Penasihat Kerajaan di mana TPM1 adalah bos nombor dua dalam Kabinet Kerajaan Persekutuan?

Tidak wujudkah conflict of interest di pihak Kerajaan sama ada hendak membuat rayuan atau tidak membuat rayuan. Ini satu lagi dilema Anwar Ibrahim.
Jika Pendakwa Raya yang juga Peguam Negara tidak membuat rayuan, sebagai contoh andaian, maka yang jadi mangsa fitnah tetap Perdana Menteri Anwar Ibrahim. Presiden Parti Keadilan dan Pengerusi PH itu akan dituduh cuba menyelamatkan TPM1.

Itulah susahnya dan dilemanya yang sekarang dihadapi Anwar kerana melantik TPM1 yang ada kes di Mahkamah.

Sebab itulah Institusi Yang diPertuan Agong dipandang mulia dan tinggi oleh rakyat kerana wujudnya Perkara 33(A)(1) di dalam Perlembagaan Persekutuan.

Sekali lagi, inilah dilema Anwar Ibrahim. Jika beliau tegas mengikut semangat dan konvensi perundangan perlembagaan dalam Perkara 33(A)(1) bermakna kerajaan perpaduan pimpinannya akan tumbang macam runtuhnya “daun terup”.

Sebaliknya jika kolaborasi antara Anwar, PH dengan TPM1 yang bermaslah dengan kes jenayah diteruskan, maka Anwar Ibrahim akan beransur-ansur hilang reputasi seorang reformis, Parti Keadilan Rakyat memasuki fasa gerhana dan gelap manakala PH hilang integriti dan tidak dipercayai lagi.

Pada hemat penulis, BN-Umno dari kelompok kes jenayah rasuah dan pecah amanah ini boleh diibaratkan sebagai virus yang sedang menjangkiti Perdana Menteri Anwar Ibrahim, Parti Keadilan Rakyat dan Pakatan Harapan. Tiada vaksin untuk menawar racun toksid ini. Jalan kesudahannya mungkin maut dan mati.

Hassan Abdul Karim
Ahli Parlimen (PH/Keadilan) Pasir Gudang
16 Januari 2023.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


PAS Terengganu tawar pinjaman motosikal tanpa faedah

PAS Terengganu menawarkan kemudahan pinjaman motosikal tanpa faedah kepada individu yang bekerja dengan pendapatan maksimum RM4,000 sebulan.

Naib Presidennya, Datuk Seri Dr Ahmad Samsuri Mokhtar berkata tawaran pembelian motosikal tanpa faedah itu antara 10 janji manifesto PAS sekiranya parti itu berjaya mengekalkan pentadbiran pada pilihan raya negeri (PRN) kali ini.

“Tawaran ini antara janji kerajaan PAS yang akan ditunaikan dalam tempoh lima tahun akan datang sekiranya diberi mandat sekali lagi untuk memerintah.

“Pada PRU-14 (Pilihan Raya Umum ke-14) lalu, PAS Terengganu telah menunaikan kesemua 20 manifesto yang dijanjikan sepanjang pemerintahan malah ada lagi yang sedang berjalan,” katanya ketika berucap sempena Program Jelajah Mega PNBEST Peringkat Negeri Terengganu di dataran jambatan angkat, lapor BH.

Hadir sama, Pengerusi Perikatan Nasional (PN) Tan Sri Muhyiddin Yassin; Presiden PAS, Tan Sri Abdul Hadi Awang; Setiausaha PN, Datuk Hamzah Zainuddin; Pengerusi Muafakat Nasional (MN), Tan Sri Annuar MusaMenteri Besar Perlis, Mohd Shukri Ramli.

Dalam pada itu, Ahmad Samsuri berkata, PAS sudah mengemukakan lapan manifesto dalam beberapa siri program bertemu rakyat dan akan menambah dua lagi manifesto baharu sekali gus melengkapkan 10 janji yang ditawarkan kepada rakyat.

“Dua tawaran baharu ialah meningkatkan peluang pekerjaan menerusi insentif pengembangan perniagaan kepada peniaga yang membuka cawangan perniagaan di Terengganu.

“Tawaran seterusnya ialah membina ‘township mosque’ sebagai masjid yang baharu dan lengkap dengan fasiliti merangkumi ekonomi, sukan, rekreasi, pendidikan, sosial, komuniti, kesihatan dan kebajikan,” katanya.

Tujuh lagi tawaran manifesto PAS Terengganu ialah menyediakan khairat kematian sebanyak RM500, menyediakan tabung geran usahawan belia RM5 juta, menyiapkan jalan raya pantai Terengganu dari Kemaman hingga ke Besut dan menaja caruman skim keselamatan Perkeso untuk suri rumah.

Selain itu, parti itu turut berjanji untuk menyediakan tabung bantuan pertanian, penternak dan nelayan sebanyak RM5juta, mewujudkan pusat tafaqquh fiddin di setiap daerah dan menjadikan Terengganu negeri pengeluar makanan negara dengan peruntukan sebanyak RM 100 juta.

Sebelum ini, Suruhanjaya Pilihan Raya (SPR) menetapkan hari pengundian PRN di enam negeri melibatkan Terengganu, Kelantan, Kedah, Selangor, Negeri Sembilan dan Pulau Pinang diadakan serentak pada 12 Ogos manakala 29 Julai hari penamaan calon dan 8 Ogos sebagai hari pengundian awal.


Subsidi minyak botol, isu doktor kosmetik antara tumpuan Dewan Rakyat

Pemberian subsidi bagi minyak masak tulen botol dan tindakan pemantauan bagi menangani doktor media sosial yang berleluasa melariskan jualan kosmetik antara topik yang dijangka menjadi tumpuan di Dewan Rakyat hari ini.

Menurut Aturan Urusan Mesyuarat di laman sesawang Parlimen, soalan berhubung sama ada kerajaan bercadang meneruskan subsidi minyak masak tulen botol sehingga penghujung tahun ini diajukan Datuk Ahmad Jazlan Yaakub (BN-Machang) kepada Menteri Perdagangan Dalam Negeri dan Hal Ehwal Pengguna semasa sesi Pertanyaan Bagi Jawab Lisan, lapor Bernama.

Sabri Azit (PAS-Jerai) pula meminta Menteri Kesihatan menyatakan tindakan kementerian bagi menangani doktor media sosial yang berleluasa melariskan jualan kosmetik hingga menyebabkan kesan sampingan kepada para pengguna.

Selain itu, Datuk Seri Azizah Mohd Dun (Bersatu-Beaufort) bertanyakan Menteri Perumahan dan Kerajaan Tempatan mengenai tindakan kementerian dalam memastikan pembeli rumah pertama tidak terbeban dengan caj penuh bayaran balik pinjaman bank akibat projek rumah tergendala yang semakin menjadi-jadi pascaCOVID-19.

Datuk Seri Dr Mujahid Yusof Rawa (PH-Parit Buntar) pula dijangka mengajukan soalan berhubung jumlah majikan yang didakwa tidak mematuhi Perintah Gaji Minimum 2022 berkuat kuasa mulai 1 Mei lepas kepada Menteri Sumber Manusia.

Selesai sesi tersebut, Kementerian Sumber Manusia dijangka membentangkan Rang Undang-Undang Sistem Insurans Pekerjaan (Pindaan) 2022 dan Rang Undang-Undang Keselamatan Sosial Suri Rumah 2022 untuk bacaan kali kedua serta dibahas Ahli-ahli Parlimen.

Persidangan Dewan Rakyat kali ini berlangsung selama 12 hari hingga 4 Ogos.


8,000 kes HFMD dikesan di Perak

Perak mencatatkan 8,032 kes penyakit tangan, kaki dan mulut (HFMD) bermula Januari hingga semalam.

Pengerusi Jawatankuasa Kesihatan, Alam Sekitar, Sains dan Teknologi Hijau negeri Mohd Akmal Kamarudin berkata daripada jumlah tersebut, 144 kes melibatkan remaja berumur melebihi 12 tahun ke atas, lapor Bernama.

Beliau berkata 787 kes atau 10.5 peratus kes wabak tersebut melibatkan pelajar sekolah rendah dalam kumpulan umur tujuh hingga 12 tahun, dan kes tertinggi dicatatkan melibatkan kumpulan di bawah umur tujuh tahun dengan 6,544 kes.

Katanya 222 kes dilaporkan sepanjang minggu epidemiologi 22 setakat Isnin lepas, yang membawa kepada penutupan 188 taman asuhan kanak-kanak berikutan arahan Pejabat Kesihatan Daerah (PKD) atau secara sukarela selaras dengan Akta 342 Pencegahan Kawalan Penyakit Berjangkit 1988.

“Daerah Manjung mencatatkan penutupan tadika tertinggi iaitu 67 tadika atau 35.2 peratus diikuti daerah Kinta sebanyak 53 tadika atau 28.2 peratus. Pihak PKD sentiasa melakukan pemeriksaan ke semua premis dan setakat ini sudah melebihi 6,000 premis diperiksa,” katanya selepas merasmikan Bengkel Perbincangan Draf Pelan Lembangan Sungai Kinta Berasaskan Komuniti-Pengurusan Lembangan Sungai Bersepadu (CBKRB-IRBM) hari ini.

Menurutnya, pemilik premis perlu cakna terhadap kebersihan persekitaran dan tidak menerima sebarang kemasukan anak-anak jagaan yang mempunyai gejala HFMD, bagi mengelakkan penularan kepada kanak-kanak lain.


Golongan OKU tak dipinggir, PPV Pandu Lalu vaksinasi ditambah

Pusat Pemberian Vaksin (PPV) Pandu Lalu untuk golongan orang kurang upaya (OKU) akan ditambah bagi mempercepatkan vaksinasi kepada 40,000 ahli komuniti tersebut, ia bukti kumpulan tersebut tidak dipinggirkan kerajaan.

Penambahan tersebut yang dikendalikan OKU Sentral di bawah Program Imunisasi Covid-19 Kebangsaan akan dilaksanakan secara berperingkat untuk lima bulan akan datang, kata Pengerusi OKU Sentral Senator Datuk Ras Adiba Radzi.

“Kami dengan sukacita ingin memaklumkan bahawa menteri berkenaan berkata beliau gembira dengan keupayaan kami mematuhi SOP (prosedur operasi standard) dan melaksanakan program imunisasi untuk OKU.

“Kami juga dengan sukacita ingin memaklumkan bahawa menteri berkenaan juga telah meminta agar kami meningkatkan kapasiti di fasiliti vaksinasi pandu lalu pertama negara untuk OKU dan pada minggu-minggu akan datang, kami akan berusaha meningkatkan kapasiti kami kepada 400 orang sehari,” katanya dalam kenyataan.

Komitmen tersebut dinyatakan oleh Menteri Kesihatan Datuk Seri Dr Adham Baba, kata Ras Adiba.

Beliau berkata peningkatan pengagihan vaksinasi bagi PPV pandu lalu kendalian OKU Sentral menunjukkan komitmen berterusan kerajaan terhadap komuniti OKU terutama mereka yang terjejas teruk akibat pandemik Covid-19.

PPV Pandu Lalu kendalian OKU Sentral memulakan program vaksinasinya semalam dengan 80 suntikan sehari sehingga Jumaat ini sebelum meningkatkan kapasiti kepada 160 hingga 200 suntikan sehari mulai 21 Jun dan seterusnya bagi tempoh lima bulan akan datang.

Pelaksanaan vaksinasi di pusat itu ketika ini adalah berdasarkan pendaftaran yang diterima oleh OKU Sentral, yang menyaksikan sejumlah 13,500 OKU akan menerima janji temu masing-masing menerusi aplikasi MySejahtera.

Pendaftaran melalui Google Form OKU Sentral bagi vaksinasi kali ini sudah ditutup dan akan dibuka semula dalam masa terdekat bagi mencapai sasaran baharu untuk memberikan 40,000 suntikan dalam tempoh lima bulan akan datang.


Polis nafi lindungi Nicky Liow selepas bersembunyi hampir setahun

Polis Diraja Malaysia (PDRM) tidak pernah melakukan sebarang rundingan dengan mana-mana pihak, berhubung siasatan kes melibatkan ahli perniagaan Nicky Liow Soon Hee.

Pengarah Jabatan Siasatan Jenayah Komersial (JSJK) Bukit Aman Datuk Kamarudin Md Din berkata segala siasatan dan tindakan dijalankan adalah telus, mengikut lunas undang-undang serta tidak melindungi kepentingan mana-mana pihak, selain arahan pertuduhan juga dilaksana seperti diarahkan Pejabat Peguam Negara.

Beliau berkata siasatan ke atas Nicky, 34, bermula pada 15 Mac tahun lepas, berkaitan pembabitannya dalam kes jenayah terancang, serta Akta Kesalahan Keselamatan (Langkah-Langkah Khas) 2012 (SOSMA).

“Hasil siasatan yang dijalankan, sebanyak 68 serbuan dilakukan di sekitar Selangor bagi menahan Nicky dan ahli kumpulannya pada 20 Mac tahun lepas, namun ahli perniagaan itu berjaya melarikan diri.

“Pada 9 April 2021, seramai 15 ahli kumpulan Nicky didakwa mengikut Seksyen 130 V Kanun Keseksaan di Mahkamah Sesyen Petaling Jaya dan pada tarikh sama, Nicky turut didakwa di bawah kesalahan sama secara ‘in-absentia’,” katanya dalam kenyataan hari ini.

Mengulas lanjut, Kamarudin berkata pada 30 Sept 2021, Mahkamah Tinggi Shah Alam melepaskan tanpa membebaskan (DNAA) Nicky Liow bagi kes jenayah terancang/SOSMA ekoran permohonan dari Pejabat Peguam Negara bagi menunggu siasatan melibatkan kesalahan pengubahan wang haram (AMLA) dilengkapkan.

“Seterusnya pada 23 Feb lepas, peguam Nicky Liow memfailkan rayuan dan berjaya mendapat perintah dibebaskan dan dilepaskan (DNA).

“Pada 8 Mac lepas, Jabatan Peguam Negara memfailkan rayuan ke Mahkamah Rayuan, di atas keputusan Mahkamah Tinggi Shah Alam yang membebaskan dan melepaskan Nicky Liow,” katanya.

Kamarudin berkata berdasarkan keputusan Mahkamah Tinggi Shah Alam, Nicky Liow melalui peguamnya menghantar sepucuk surat kepada pihak polis, dan menyatakan kesediaannya untuk menyerah diri.

“Pada 23 Mac lepas, 26 pertuduhan difailkan di bawah Seksyen 4(1)(a) Akta Pengubahan Wang Haram Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001, ke atas Nicky Liow bagi kesalahan pengubahan wang haram dan waran tangkap diperoleh bagi memastikan beliau tidak terlepas dari sebarang pertuduhan,” katanya.

Semalam, Nicky Liow tampil menyerah diri di pejabat JSJK Bukit Aman dan seterusnya ditahan.

Nicky didakwa di Mahkamah Sesyen Shah Alam hari ini, atas 26 pertuduhan terbabit dalam pengubahan wang haram bernilai lebih RM36 juta sejak 2016 hingga tahun lepas.

Beliau yang juga Pengarah Syarikat Dream Vision Media Sdn Bhd, Winner Dynasty Travel & Leisure Sdn Bhd dan Nicky Fashion House Enterprise, mengaku tidak bersalah selepas pertuduhan dibacakan terhadapnya dalam bahasa Mandarin di hadapan Hakim Helina Sulaiman.


Perbicaraan Shahrir tak isytihar wang diterima daripada Najib ditetapkan 26 Julai

Perbicaraan kes bekas Pengerusi FELDA, Tan Sri Shahrir Ab Samad yang didakwa gagal mengisytiharkan RM1 juta diterima daripada Datuk Seri Najib Razak kepada Lembaga Hasil Dalam Negeri (LHDN) akan bermula 26 Julai ini di Mahkamah Tinggi di sini, di hadapan hakim lain.

Hakim Datuk Muhammad Jamil Hussin menetapkan tarikh itu ketika pengurusan kes itu hari ini, menurut laporan Bernama.

Terdahulu, Timbalan Pendakwa Raya Mohd ‘Afif Ali, berkata kes itu dipindahkan dari Mahkamah Tinggi Jenayah lima (MTJ 5) untuk didengar di hadapan Muhammad Jamil.

“Tarikh bicara sebelum ini ditetapkan di MTJ 5 (Hakim Datuk Ahmad Shahrir Mohd Salleh),” katanya yang turut memaklumkan akan memanggil 19 saksi pada perbicaraan kes itu.

Muhammad Jamil berkata, tarikh perbicaraan yang ditetapkan mahkamah sebelum ini terpaksa dijadualkan semula kerana beliau perlu mendengar beberapa kes lain dan menetapkan 26 hingga 28 Julai, 8 hingga 11 Ogos, 5 hingga 8 September dan 3 hingga 6 Oktober untuk perbicaraan.

Hakim Ahmad Shahrir yang dipindahkan ke Mahkamah Tinggi Sivil mulai semalam, sebelum ini menetapkan perbicaraan bermula pada 6 April.

Shahrir, 72, yang diwakili peguam Syahrul Syazwan Salehin hadir pada prosiding semalam.

Shahrir didakwa membabitkan diri dalam pengubahan wang haram dengan cara tidak melaporkan pendapatan sebenar dalam borang cukai pendapatan yang bertentangan dengan Seksyen 113 (1) (a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudiannya dimasukkan ke dalam akaun bank milik tertuduh.

Beliau didakwa melakukan perbuatan itu di LHDN, Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April 2014.

Pertuduhan mengikut Seksyen 4 (1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman denda tidak melebihi RM5 juta atau penjara maksimum lima tahun atau kedua-duanya jika sabit kesalahan.


SPRM cadang undang-undang baharu tangani kartel tender: Azam

Pendekatan penguatkuasaan undang-undang mencegah rasuah perlu selaras dengan peredaran masa, pembangunan negara, perkembangan ekonomi dan politik, kata Ketua Pesuruhjaya Suruhanjaya Pencegahan Rasuah Malaysia (SPRM) Datuk Seri Azam Baki.

Beliau berkata SPRM yang mencecah usia ke-54 tahun memerlukan pendekatan seperti itu dilaksanakan segera supaya negara ini tidak tercicir daripada menguatkuasakan undang-undang rasuah setanding negara maju lain.

“SPRM kini perlu mencari kaedah baru dengan strategi tindakan yang lebih fokus supaya (penguatkuasaan undang-undang) memberikan hasil dan impak kepada masyarakat terutamanya membabitkan kes dalam ketirisan dana kerajaan.

“Ketika ini, tiada undang-undang boleh disabitkan terhadap mereka yang menguasai perolehan projek dan SPRM telah mencadangkan untuk memasukkan peruntukan undang-undang baru mengenai tanggungjawab mendedahkan pemunya benefisiari ke dalam Akta Suruhanjaya Pencegahan Rasuah Malaysia 2009 (Akta 694),” katanya lapor Bernama.

Beliau diwawancara secara maya baru-baru ini sempena Sambutan Ulang Tahun BPR/SPRM Ke-54.

Azam berkata menerusi undang-undang itu jenayah kartel projek dapat dikurangkan sekali gus mengurangkan ketirisan dan salah guna dana kerajaan.

Selain itu, Azam berkata suruhanjaya itu akan memberi perhatian terhadap rasuah dalam sektor perolehan, penguatkuasaan dan ‘grand corruption’ melibatkan peringkat tertinggi atau berprofil tinggi.

“Hala tuju kita adalah membantu negara mengurangkan ketirisan dana kerajaan kerana dana kerajaan perlu diuruskan dengan baik…jadi, sumbangan SPRM supaya dana ini tidak hilang begitu sahaja.

“Menerusi sudut perolehan, sejak 2020 ada isu kartel projek hingga menyebabkan kerajaan mengalami kerugian besar iaitu ratusan juta. Kita juga telah menuduh seorang ahli perniagaan kerana mempelopori projek kerajaan dan mengambil hak orang lain,” katanya.

Beliau berkata selain itu, beberapa pegawai kerajaan yang terlibat dengan pengendalian projek dan isu kartel daging turut ditahan kerana disyaki terbabit rasuah.

Menyentuh mengenai ‘grand corruption’ iaitu perlakuan rasuah dan penyalahgunaan kuasa melibatkan individu yang mempunyai kuasa berskala tinggi, Azam berkata mereka itu licik dan sukar dijejaki.

“Mereka ini cukup licik jika mahu dikesan dan kini apabila adanya laporan daripada orang ramai, kita tidak terus mengambil tindakan tetapi membuat kajian terhadap mereka. Oleh itu, kita sebelum ini telah menahan individu daripada gred Jusa B dan C selepas mengubah (kaedah) perisikan dan penyiasatan,” katanya.

Azam berkata setakat Ogos lepas, seramai 331 penjawat awam ditahan selepas terbabit rasuah melibatkan enam daripada pengurusan tertinggi, 104 daripada pengurusan dan profesional manakala bakinya terdiri daripada kumpulan sokongan.

Sementara itu, beliau berkata semua pihak termasuk ketua jabatan, agensi atau kementerian perlu bekerjasama dengan tidak meletakkan usaha membanteras rasuah kepada SPRM semata-mata.

Mengenai sambutan ulang tahun SPRM ke-54 yang bertemakan ‘Semarakkan Integriti, Rasuah Diperangi’ tahun ini, Azam berkata semangat membudayakan integriti perlu dilaksanakan terlebih dahulu dalam usaha memerangi rasuah.


Kes Covid-19 naik mendadak, kerajaan kaji semula PKP

Susulan peningkatan kes Covid-19 yang setiap hari menunjukkan kenaikan mendadak, kerajaan akan menilai semula Perintah Kawalan Pergerakan (PKP) yang sedang berkuat kuasa, khususnya di negeri-negeri yang sedang mengalami kenaikkan kes positif Covid-19.

Perdana Menteri, Tan Sri Muhyiddin Yassin berkata, penilaian semula ini penting untuk memastikan Produser Operasi Standard (SOP) yang berkuat kuasa dan tindakan yang diambil adalah berkesan untuk membendung penularan Covid-19.

“Kerajaan telah pun menggunakan sistem amaran awal iaitu Hotspots Identification for Dynamic Engagement (HIDE) bagi mengenal pasti kawasan atau premis yang berisiko menyumbang kepada penularan Covid-19.

“Premis-premis ini akan diarah tutup jika dikesan telah dilawati oleh sejumlah besar mereka yang positif Covid-19,” katanya dalam satu kenyataan hari ini.

Jelas Muhyiddin, pendekatan ini selari dengan keputusan kerajaan untuk mengawal dan membendung penularan Covid-19 secara bersasar.

“Melalui sistem ini, pemantuan dilakukan setiap hari bagi mengenal pasti lokasi-lokasi tumpuan awam yang berisiko tinggi,” katanya.

Justeru beliau menyeru orang ramai supaya sentiasa mematuhi SOP yang ditetapkan serta mengelakkan daripada berada di tempat yang sempit dan sesak bagi melindungi diri, keluarga dan masyarakat daripada jangkitan Covid-19.

Semalam negara menyaksikan sebanyak 3,788 kes baharu Covid-19, di mana Selangor mencatatkan kes harian baharu tertinggi iaitu sebanyak 1,265 kes.

Jumlah keseluruhan kes pula kini mencecah 408,713.


Kebolehpindahan undi BN, PH

Tulisan saya ini berkait dengan perkembangan mutakhir politik berhubung kerjasama Barisan Nasional (BN) dan Pakatan Harapan (PH) dalam kerajaan campuran yang diterajui oleh PH.

Ada pihak yang mengatakan kerjasama BN-PH ini akan menguntungkan kedua-dua parti untuk jangkamasa panjang kerana kedua-duanya bersaing di kawasan pengundi yang berbeza.

BN-UMNO lebih tertumpu di kawasan majoriti Melayu luar bandar dan separa bandar, manakala PH lebih tertumpu di kawasan majoriti bukan Melayu dan kawasan campuran di bandar.

Dalam konteks ini, pemahaman secara mudahnya ialah tidak akan berlaku perebutan pengundi antara BN dan PH di kawasan tumpuan masing-masing. Malah penyokong PH di luar bandar akan memindahkan undi mereka kepada BN, manakala penyokong BN di bandar akan memindahkan undi mereka kepada PH.

Hasilnya, kedua-dua parti akan mendapat keuntungan jangka panjang daripada kerjasama ini, walaupun di peringkat awalnya ia kelihatan seperti hubungan kahwin paksa.

Berbeza sekiranya BN bekerjasama dengan Perikatan Nasional. Kedua-dua parti ini bersaing merebut sokongan pengundi di kawasan yang sama. Salah satu parti mesti mengalah sekiranya ingin bekerjasama.

Tetapi dalam politik apa yang dilihat oleh pandangan mata kasar tidak semestinya benar. Satu campur satu dalam politik jawapannya tidak semestinya dua. Ia boleh jadi kosong.

Untuk memahaminya, kita mesti kaji persoalan sama ada wujud atau tidak “vote transferability” atau kebolehpindahan undi antara BN dan PH. Secara mudahnya, adakah penyokong BN akan secara automatik menyokong PH, atau sebaliknya, apabila kedua-dua parti ini bekerjasama?

Kebetulan dalam siri kajian yang dilaksanakan oleh kumpulan penyelidik saya sebelum PRU-15, kami bertanyakan soalan mengenai “vote transferibility”. Kajian nasional yang dilaksanakan pada Jun 2022 mendapati hanya 1/3 penyokong kedua-dua parti bersetuju kerjasama diadakan antara BN dan PH dalam PRU-15. Ini bermakna, 2/3 lagi tidak bersetuju.

Dengan kata lain, hampir tidak wujud ‘vote transferability’ antara kedua-dua parti. Penolakan dalam kalangan penyokong parti lebih besar daripada penerimaan.

Barangkali atas sebab inilah pemimpin BN dan PH menafikan sekeras-kerasnya akan dakwaan adanya persefahaman antara kedua-dua parti tersebut untuk bekerjasama selepas PRU-15. Jika perkara ini diketahui pengundi, kedua-dua parti berkemungkinan akan kehilangan sokongan yang lebih besar dalam pilihan raya.

Kini persoalan mengenai kerjasama antara kedua-dua parti telah terjawab. Memang benar ada perancangan awal antara pemimpin kedua-dua parti ini untuk bekerjasama selepas pilihan raya.

Jika dapatan kajian kami pada Jun 2022 tersebut masih sah, maka boleh diandaikan 2/3 penyokong kedua-dua parti tidak bersetuju dengan “perkahwinan paksa” antara BN dan PH. Jika dapatan ini benar, maka tidak mustahil kedua-dua parti akan mengalami hakisan sokongan dalam kalangan penyokong masing-masing.

Kemungkinan untuk BN mengalami hakisan sokongan yang lebih ketara berbanding PH adalah lebih besar kerana BN dilihat menjadi rakan kongsi minoriti dalam kerajaan pimpinan PH.

Penyokong PH mungkin lebih teruja dengan kerjasama ini kerana mereka mendapat laba politik yang lebih lumayan apabila pemimpin mereka berjaya menjadi Perdana Menteri.

Apatah lagi sekiranya pemimpin BN tidak dilantik menerajui portfolio yang penting dan utama dalam Kabinet Kerajaan Persekutuan yang bakal dibentuk, maka berkemungkinan ‘trust deficit’ yang lebih besar akan berlaku dalam kalangan penyokong tegar BN.

Apakah prospek jangka panjang hubungan BN-PH? Adakah kedua-dua parti akan kekal bahagia atau seperti kata orang putih ‘will be happy ever after’?

Saya tidak ada sebarang data terkini untuk menyokong apa-apa pandangan mengenainya, melainkan data ‘historical’ hubungan Bersatu-PH jika boleh dijadikan panduan.

Sebelum PRU-14, Bersatu berjaya membawa sekurang-kurangnya 25 peratus sokongan Melayu kepada PH. Ini antara lain disebabkan oleh gandingan Tun Dr Mahathir Mohamad – Tan Sri Muhyiddin Yassin – Datuk Seri Mukhriz Mahathir – atau 3M dalam Bersatu yang memberi keyakinan kepada sebahagian orang Melayu untuk menyokong PH.

Pada masa yang sama, UMNO sedang mengalami ‘trust deficit’ yang agak parah akibat skandal 1MDB.

Dengan sokongan 25 peratus pengundi Melayu (di sesetengah tempat mencecah 30 peratus) dan 90 peratus sokongan pengundi Cina, PH berjaya memenangi semua kerusi majoriti bukan Melayu, kerusi campuran dan sebahagian besar kerusi majoriti kecil Melayu dalam PRU-14 sehingga berjaya mendapat majoriti mudah untuk membentuk kerajaan.

Namun, tidak berapa lama selepas membentuk kerajaan, sokongan pengundi Melayu kepada PH semakin menurun. Ini disebabkan oleh polisi PH dalam beberapa isu yang menyentuh sensitiviti kaum dan agama sehingga menyebabkan rasa tidak senang hati dalam kalangan pengundi, terutamanya pengundi Melayu.

Di suatu ketika, sokongan pengundi Melayu kepada Bersatu telah menurun di bawah paras 10 peratus. Akibatnya, calon Bersatu kalah dalam PRK Semenyih dan Tanjung Piai. Kedua-duanya adalah kawasan majoriti kecil Melayu yang sepatutnya merupakan kerusi “ideal” untuk PH. Dalam kedua-dua PRK ini, sokongan pengundi Cina kepada PH juga menurun.

Kehakisan sokongan pengundi Melayu secara berterusan kepada Bersatu, selain tekanan-tekanan lain yang dihadapi oleh Bersatu dalam kerajaan PH, telah mencetuskan suatu ‘trigger point’ sehingga akhirnya Bersatu memutuskan untuk meninggalkan PH.

Dalam satu pertemuan pimpinan Bersatu bersama Dr Mahathir yang saya hadir sejurus sebelum Bersatu membuat keputusan untuk keluar PH, saya katakan kepada Dr Mahathir:

“Tun, based on my findings, Bersatu will be wiped out in the next general election if we don’t leave PH. I am afraid to say that even you will lose in Langkawi”.

Tun jawab balik kepada saya, “Kenapa kita nak keluar PH? Guan Eng sokong kuat saya. Gobind sokong kuat saya.”

Saya terdiam mendengar jawapan Tun. ‘But, the rest is history’.

Saya tidak mengatakan keadaan yang sama akan dihadapi oleh BN dan PH. Mungkin Datuk Seri Anwar Ibrahim mempunyai keupayaan “magik” yang luar biasa berbanding Dr Mahathir untuk mengurus perbezaan dan kepelbagaian dalam kerajaan yang dianggotai oleh “strage bedfellows”. Atau, mungkin UMNO lebih handal daripada Bersatu dalam mengurus DAP.

Apa pun, kita tunggu dan lihat.

Datuk Dr Marzuki Mohamad
Bekas Ketua Setiausaha Sulit Kanan Perdana Menteri Kelapan.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


7,857 kes positif tertinggi, 59 kematian hari ini

Jumlah kes positif Covid-19 hari ini terus meningkat yang tertinggi apabila mencatatkan 7,857 kes menjadikan kumulatif kes berjumlah 541,224, kata Ketua Pengarah Kesihatan, Tan Sri Dr Noor Hisham Abdullah.

Dalam tempoh 24 jam lalu sehingga 12 tengah hari tadi, Selangor mencatatkan 2,675 kes diikuti Sarawak (772) dan Kelantan 754 kes.

Tujuh negeri mencatat peningkatan kes positif iaitu Selangor, Sarawak, Kelantan, Melaka, Pahang, Terengganu, dan Wilayah Persekutuan Labuan.

Dr Noor Hisham berkata, jumlah kematian akibat Covid-19 hari ini turun sedikit kepada 59 kes menjadikan jumlah kumulatif sebanyak 2,491.

Katanya, jumlah kes sembuh dalam tempoh 24 jam itu adalah sebanyak 4,598.

“Setakat ini 771 pesakit dirawat di Unit Rawatan Rapi dengan 392 daripadanya memerlukan bantuan alat pernafasan,” katanya.

Beliau berkata, 20 kluster baharu dilaporkan hari ini melibatkan lapan kluster komuniti, kluster di tempat kerja (tujuh), kluster keagamaan (tiga), dan masing-masing satu kluster pendidikan dan pusat tahanan.


Zahid sendiri langgar sumpah lebih awal, cakap berbelit-belit

Presiden UMNO, Datuk Seri Ahmad Zahid Hamidi didakwa awal-awal lagi sudah melanggar sumpahnya selepas menghantar surat menyokong Datuk Seri Anwar Ibrahim kepada Istana Negara dan membuat pakatan sulit seperti yang didedahkan dalam klip audio tular.

Pengerusi Majlis Ahli Parlimen Perikatan Nasional (PNBBC) Datuk Seri Shahidan Kassim berkata Zahid tidak sepatutnya menyuruh Ahli Parlimen (MP) yang tidak sehaluan dengannya supaya insaf walhal beliau sendiri sudah banyak kali membuat penipuan secara terang-terangan.

“Majoriti MP daripada kami mengikut keputusan Perhimpunan Agung UMNO (PAU), sokong kerajaan Perikatan Nasional (PN) sehingga Pilihan Raya Umum Ke-15… saya ingat Zahid yang kena insaf sebab dia melanggar keputusan PAU.

“Dia bersumpah kata tidak sokong Anwar dan DAP, Presiden berbohong… pertama sekali dia tulis surat sokong Anwar hantar kepada Yang di-Pertuan Agong kata kami sokong keputusan itu, dia berbohong.

“Kemudiaan dia mengakui klip audio dan surat yang dihantar tulen, dia mengakui dan itu menunjukkan dia berbohong… sepatutnya dia kena yang kena insaf,” kata Shahidan kepada Agenda Daily.

Beliau turut mempersoalkan kredibiliti Zahid susulan pendedahan akuan sumpahnya yang didedahkan Setiausaha Agung UMNO, Datuk Seri Ahmad Maslan yang disifatkan sukar dipercayai kerana cakap berbelit-belit.

“Saya tidak percaya cakap Presiden, suka cakap belit-belit dan sering berubah-ubah,” katanya lagi.

Sementara itu, Shahidan turut menggesa Zahid supaya menjelaskan hala tuju UMNO selepas menarik sokongan daripada kerajaan PN dan tidak perlu berahsia kononnya itu strategi kerana hakikatnya hanya tinggal blok pembangkang sahaja yang tinggal jika UMNO mahu menjalinkan kerjasama.

“Presiden kena beritahu UMNO akan pergi ke mana, kerana No Anwar ia bermakna PKR tidak akan menyokong dia dan yang tinggal DAP.

“Strategi apa, budak sekolah rendah pun boleh tahu kerana yang tinggal diluar sana hanya ada Pakatan Harapan (PH), jadi adakah UMNO akan bekerjasama dengan PH?” soal beliau lagi.

Beliau menasihati Zahid supaya tidak mudah bersumpah memandangkan sumpahnya itu sejak awal-awal lagi sudah dilanggar.

“Saya nasihatkan Presiden berhati-hati untuk bersumpah sebab dia awal-awal lagi sudah langgar sumpahnya… tidak sokong Anwar tapi yang sebenarnya perbuatan dia selama ini yang sokong Anwar,” katanya lagi.

Tegasnya, UMNO menolak untuk bekerjasama dengan mana-mana parti pembangkang dan mahu menumpukan fokus untuk membantu rakyat dan kerajaan dalam melawan wabak Covid-19 yang mengancam negara ketika ini.


Bukan negeri sahaja bergolak, UMNO Sabah juga kacau-bilau

Keadaan UMNO Sabah semakin kacau-bilau setelah lima Ahli Dewan Undangan Negeri (ADUN) parti itu enggan mengikut keputusan kepimpinan tertinggi peringkat negeri, supaya menarik sokongan terhadap Ketua Menteri (KM) Datuk Seri Hajiji Noor.

Keengganan mereka selain mengkritik keputusan Pengerusi Badan Perhubungan UMNO Negeri Datuk Seri Bung Moktar Radin dan mendesak beliau meletak jawatan, juga mendapat reaksi ADUN yang menyokong langkah kepimpinan UMNO negeri.

Salah seorang daripada pemimpin UMNO Sabah, Datuk Kamarlin Ombi yang juga Ketua UMNO Bahagian Sipitang menyifatkan ADUN Sindumin, Datuk Dr Yusof Yacob – yang menolak keputusan itu dan mengecam Bung Moktar – sebagai pemimpin ‘talam dua muka’.

Memetik Sabahnews, Kamarlin berkata Dr Yusof tidak wajar membuat tuduhan melulu termasuk mengatakan tindakan UMNO menarik sokongan daripada kerajaan negeri sebagai merampas kuasa.

Beliau menyarankan Dr Yusof bertaubat atas tindakannya menghentam UMNO Sabah selepas menyertai semula parti itu setelah keluar daripada Parti Warisan Sabah (Warisan) tahun lalu.

Menurutnya Dr Yusof bersikap keterlaluan apabila meminta Bung Moktar meletak jawatan atas alasan kononnya rancangan rampasan kuasanya gagal.

Beliau berkata, perbuatan Dr Yusof itu menyerlahkan niat sebenarnya menyertai semula UMNO yang mempunyai tujuan lain iaitu bersifat kepentingan diri dengan berselindung di sebalik kedudukan sebagai ADUN UMNO.

Malah, menurut Kamarlin yang juga bekas ADUN Lumadan ketika perbincangan pemimpin UMNO Sabah di buat tanggungjawab diberikan kepada Timbalan Ketua Umno Sabah Datuk Yakub Khan bersama Ketua Penerangan Datuk Raimi Unggi untuk mengadakan perbincangan, namun apa yang terjadi Dr Yusof adalah pemimpin yang lebih awal menemui Hajiji dengan agenda yang tidak diketahui.

“Kita menafikan ada gerakan merampas kuasa seperti yang didakwa Dr Yusof. Sebaliknya Dr Yusof keluar daripada Warisan dan menyertai UMNO rupanya ada tujuan dan bermatlamatkan kepentingan diri sendiri.

“Selaku ADUN yang kononnya ahli UMNO tetapi dalam masa yang sama menjadi tali barut (pengkhianat) dari dalam dengan cara menjadi ejen untuk mempengaruhi ADUN UMNO bagi menyokong Gabungan Rakyat Sabah (GRS)” katanya sebagai mengulas kenyataan Dr Yusuf yang disiarkan di salah sebuah protal dalam talian yang dikawal GRS.

Menurut Kamarlin UMNO bahagian Sipitang pada mulanya curiga dengan penyertaan Dr Yusuf ke dalam UMNO kerana bimbang akan menggunakan parti untuk kepentingan peribadi dan akhirnya kebimbangan tersebut telah terbukti

“Ternyata beliau (Dr Yusuf) bukan pemimpin yang memiliki prinsip perjuangan selain dari perjuangan untuk kepentingan peribadi malah,sehubungan itu, Dr Yusof wajib bertaubat, jangan terus jadi katak,” katanya

Kamarlin mendakwa, Dr Yusof juga berjaya mempengaruhi Hajiji untuk memecat Datuk Seri Salleh Said Keruak sebagai Pengerusi Qhazanah Sabah.

“Kita dapat tahu dia (Dr Yusof) dijanji untuk mengganti tempat Salleh selaku Pengerusi Qhazanah Sabah,” katanya.

Selain Dr Yusof, empat ADUN UMNO lagi menolak langkah Bung Moktar iaitu Menteri Pembangunan Masyarakat dan Kesejahteraan Rakyat, Datuk Shahelmey Yahya (Tanjung Keramat); Pembantu Menteri Kewangan, Datuk Jasnih Daya (Pantai Dalit); Pembantu Menteri Pertanian dan Perikanan Sabah, Datuk James Ratib (Sugut); dan Datuk Mohd Arsad Bistari (Tempasuk).


Solat Aidilfitri: Umat Islam Perlis disaran pakai pelitup muka

Jemaah yang akan menunaikan solat Aidilfitri di seluruh Perlis digalakkan memakai pelitup muka dan membawa sejadah sendiri, berikutan terdapat peningkatan penularan kes Covid-19 sejak kebelakangan ini.

Pemangku Raja Perlis, Tuanku Syed Faizuddin Putra Jamalullail, bertitah perkara berkenaan selaras dengan pelaksanaan solat Aidilfitri di seluruh negeri itu yang turut digalakkan untuk dilaksanakan di tanah lapang (musolla) yang diselaraskan pada jam 8 pagi, sama seperti pelaksanaan pada tahun sebelum ini.

“Pemilihan tanah lapang berkenaan tertakluk kepada ketetapan oleh Jawatankuasa Kariah Masjid masing-masing di seluruh Perlis dan pelaksanaan ini selaras dengan Sunnah Baginda Rasulullah SAW.

“Walaubagaimanapun, pihak Jawatankuasa Kariah boleh mempertimbangkan penggunaan ruang dalam masjid sekiranya terdapat keperluan, bergantung kepada ruang dan bilangan jemaah yang hadir.

“Bagi pelaksanaan solat Aidilfitri selain musolla yang ditentukan oleh pihak Jawatankuasa Kariah seperti surau rasmi dalam Negeri Perlis, pelaksanaannya hendaklah dirujuk kepada Jawatankuasa Kariah Masjid dan mendapat persetujuan daripada Jabatan Hal Ehwal Agama Islam Perlis (JAIPs),” titah Tuanku Syed Faizuddin dalam kenyataan media hari ini.

Baginda yang juga Yang DiPertua Majlis Agama Islam dan Adat Istiadat Melayu Perlis (MAIPs) bertitah, sekiranya keadaan cuaca tidak sesuai, pelaksanaan solat Aidilfitri akan dilaksanakan dalam ruang dalam masjid kariah masing-masing pada jam 8.15 pagi.

“Hebahan berkaitan perubahan lokasi dari musolla ke ruang dalam masjid perlu dimaklumkan oleh Jawatankuasa Kariah Masjid pada jam 7.45 pagi dan memandangkan terdapat peningkatan jumlah kes Covid-19 seperti yang dilaporkan di media, maka digalakkan kepada jemaah untuk mengambil langkah keselamatan yang perlu seperti memakai pelitup muka serta membawa sejadah sendiri.

“Bagi pelaksanaan Solat Aidilfitri di Kariah Kota Raja Arau, solat akan dilaksanakan di Dataran Istiadat Istana Arau namun sekiranya keadaan cuaca yang tidak mengizinkan, solat Aidilfitri akan didirikan di ruang solat Masjid Negeri Arau.

“Pengurusan masjid hendaklah melaksanakan tatacara berkaitan pelaksanaan solat Aidilfitri seperti lafaz takbir hari raya, kaifiyat solat, khutbah hari raya dan sebagainya dengan merujuk kepada panduan yang dikeluarkan oleh Jabatan Mufti Negeri Perlis.

“Sekiranya 1 Syawal jatuh pada Jumaat bersamaan 21 April, jemaah yang hadir solat Aidilfitri boleh memilih untuk menunaikan solat Jumaat atau solat Zohor berdasarkan riwayat yang sahih daripada salaf al-saleh,” titah baginda.


Badan pemantau rasuah gesa tangguh pembayaran dalam projek LCS

Kerajaan digesa menangguhkan pembayaran dalam projek kapal tempur pesisir (LCS) sehingga pembinaannya berjaya disiapkan terlebih dahulu, kata badan pemantau rasuah.

Gesaan itu dibuat Transparency International Malaysia (TI-M) dalam syornya kepada kerajaan bagi menangani skandal projek kapal tidak siap bernilai RM9.1 bilion tersebut.

“Prosedur operasi standard (SOP) perlu diadakan untuk audit pertengahan yang akan dijalankan bagi semua projek sektor awam membabitkan berbilion ringgit.

“Langkah ini akan membantu mengesan sebarang isu dan menanganinya sebelum ia menjadi risiko yang membawa kepada kelewatan serta kemungkinan melampaui bajet yang ditetapkan.

“Selain itu, kerajaan perlu memastikan semua projek bernilai dan berimpak tinggi, yang membabitkan wang pembayar cukai disemak oleh Parlimen sebelum ia diluluskan serta memastikan proses tender yang kompetitif diguna pakai,” katanya dalam satu kenyataan, hari ini.

TI-M mempersoalkan bagaimana projek LCS yang bermula pada 2013 boleh dibiarkan sehingga berdepan kegagalan perolehan dan tadbir urus yang besar untuk sekian lama, selain aspek pengawasan, tadbir urus yang baik dan akauntabiliti.

Badan itu menggesa kerajaan menyiasat kontraktor dan subkontraktor LCS di semua peringkat bagi memastikan tiada pemalsuan syarikat (dummy companies) yang mendorong kepada penggelapan kontrak dengan nilai yang besar itu.

TI-M juga menggesa tindakan tegas diambil jika didapati mana-mana penjawat awam cuai dalam melaksanakan tugas fidusiari berkaitan projek, terutama tugas berkaitan pengawasan dan pelaporan.

“Prosiding jenayah perlu dimulakan terhadap sesiapa yang disyaki melakukan kesalahan di bawah pelbagai undang-undang di Malaysia, terutama suapan, rasuah dan salah guna jawatan di bawah Akta Suruhanjaya Pencegahan Rasuah Malaysia (SPRM),” katanya.

TI-M berkata, sebarang kegagalan atau kelewatan bertindak oleh kerajaan didakwa akan menunjukkan sikap tidak ikhlas terhadap komitmennya untuk melaksanakan reformasi institusi dan perjuangan membasmi rasuah.

“Malangnya, Malaysia kini semakin dikenali dengan amalan tadbir urus buruk yang mengakibatkan kerugian berbilion ringgit dana awam, daripada 1Malaysia Development Berhad (1MDB) kepada projek LCS ini.

Khamis lalu, selepas dua tahun tahun disiasat dan sembilan prosiding, Jawatankuasa Kira-Kira Wang Negara (PAC) mengumumkan sembilan rumusan sebagai punca kepincangan projek LCS.

Rumusan berkenaan termasuk kerajaan sudah membayar RM6.083 bilion untuk projek lima kapal LCS kepada Boustead Naval Shipyard Sdn Bhd (BNS) bagi projek runding terus itu, namun tiada kapal yang diterima setakat ini.


Shahidan kecam MP DAP sebagai biadab gelar Speaker “lapdog”

Ahli Parlimen (MP) Arau, Datuk Seri Shahidan Kassim kecam tindakan pemimpin DAP, Ram Karpal Singh yang memberi gelaran biadab “government lapdog” (anjing suruhan kerajaan) kepada Yang di-Pertuan Dewan Rakyat, Datuk Azhar Harun semasa awal persidangan di Parlimen pagi tadi.

Pengerusi Majlis Ahli Parlimen Perikatan Nasional (PNBBC) itu mendesak supaya MP Gelugor tersebut menarik balik kenyataan tersebut yang disifatkannya satu penghinaan kepada Azhar kerana menghina orang Melayu dan agama Islam.

“Ada pihak pembangkang (Gelugor), dia kena tarik perkataan lapdog yang telah digunakan sebentar tadi… dia kena tarik.

“Dalam bahasa Melayu, ia mungkin bermaksud anjing yang dibelaikan, kita orang Islam mana boleh sebut macam itu… perkataan ini tidak boleh (digunakan), esok saya akan tengok siapa yang sebut perkataan lapdog itu,” kata Shahidan semasa sesi perbahasan di Dewan Rakyat hari ini.

Selepas itu, MP Shah Alam Khalid Samad bangun mencelah dan mempertahankan kenyataan MP Gelugor tersebut dengan mendakwa kata yang dikeluarkan tersebut tidak haram untuk diperkatakan.

“Perkataan itu haram ke? Kamu nak buat fatwa ia haram ke?” soal Khalid terhadap Shahidan.

Dalam pada itu, Shahidan menyindir MP pembangkang supaya mendapatkan rawatan sakit mental di hospital kerana sering menganggu ucapan beliau semasa berbahas.

“Gangguan orang sakit mental ini menyebabkan saya tidak dapat menghabiskan perbahasan ini. Orang ini kena periksa di hospital terlebih dahulu,” katanya.

Kata-kata itu menyebabkan beberapa ahli Parlimen pembangkang bangkit kerana tidak berpuas hati.

Awal hari ini, Ram Karpal mengecam Azhar dengan gelaran biadab tersebut kerana tidak berpuas hati terhadap langkah kerajaan mengumumkan untuk tidak menyambung Proklamasi Darurat yang akan berakhir pada 1 Ogos ini.


Anak saudara dan bekas staf MP PKR didakwa atas pertuduhan rasuah

Anak saudara kepada Ahli Parlimen Sungai Buloh, R. Sivarasa dan bekas pekerjanya dihadapkan atas tiga pertuduhan rasuah berhubung kemasukan pekerja asing, lima tahun lalu.

Kedua-dua individu R. Naveen Kularasa, 50, yang juga pembantu peribadi Sivarasa dan pemandu van Nico Kam Joo Hoe, 24 didakwa di Mahkamah Sesyen Kuala Lumpur hari ini.

Mereka bagaimanapun mengaku tidak bersalah selepas pertuduhan yang dibacakan di hadapan Hakim Azura Alwi, menurut laporan Utusan Malaysia.

Mengikut pertuduhan pertama, mereka didakwa bersama-sama secara rasuah meminta wang tunai RM55,000 bagi diri mereka daripada Mono Miah Siddikur Rahman yang merupakan lelaki warga Bangladesh.

Ia sebagai dorongan kononnya untuk tidak melaporkan kepada pihak Imigresen berkaitan Syarikat Dyna Maintainance Services Sdn. Bhd. milik individu itu yang dikatakan telah membawa masuk pekerja asing dengan menggunakan kelayakan profesional untuk kerja-kerja buruh.

Pertuduhan kedua dan ketiga, Naveen dan Nico didakwa dengan niat bersama-sama iaitu secara rasuah bersetuju menerima wang tunai RM45,000 dan RM20,000 bagi diri mereka daripada pemilik syarikat sama melalui tertuduh kedua (Nico) berhubung perkara sama.

Kesemua kesalahan itu didakwa dilakukan di dua buah restoran di Cheras dan sekitar Kuala Lumpur antara 17 hingga 21 September 2017.

Bagi kedua-dua pertuduhan itu, kedua-dua tertuduh didakwa mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 yang boleh dihukum di bawah Seksyen 24 akta sama dan dibaca bersama Seksyen 34 akta sama.

Hukuman bagi seksyen itu memperuntukkan penjara maksimum 20 tahun dan denda tidak kurang daripada lima kali ganda jumlah nilai suapan atau denda RM10,000 atau mengikut mana-mana yang lebih tinggi, jika sabit kesalahan.

Dalam prosiding hari ini, pendakwaan dikendalikan Timbalan Pendakwa Raya Noralis Mat Rasyidah Azmi Kalai dan peguam M.Puravalen mewakili Naveen manakala Nico tidak diwakili peguam.

Ketika prosiding, Nico bahawa dia datang ke mahkamah dengan menggadai barang kemas milik ibunya dan hanya mempunyai RM1,500.

“Ibu saya hadir sebagai penjamin,” kata Nico.

Mahkamah kemudian membenarkan kedua-dua tertuduh diikat jamin masing-masing RM10,000 dengan seorang penjamin dan menetapkan 24 Februari ini untuk sebutan kes.


Isu maritim: Muhyiddin gesa jangan kompromi, PMX senada jamin pelihara hak negara

Datuk Seri Anwar Ibrahim bersetuju dengan pandangan Ahli Parlimen Pagoh, Tan Sri Muhyiddin Yassin agar kerajaan tidak berkompromi dengan hak dan kedaulatan negara dalam isu perjanjian perairan antara Malaysia dengan Indonesia.

Dalam soalan di Dewan Rakyat hari ini, Muhyiddin meminta jaminan daripada Perdana Menteri (PMX) apabila berunding berhubung pertikaian maritim dengan Indonesia nanti agar hak dan kedaulatan negara tidak dikompromi.

“Jadi sebab itu saya nak minta jaminan daripada Yang Amat Berhormat Perdana Menteri bahawa bila mana nak diselesaikan nanti pasal banyak lagi rundingan akan diadakan boleh tak dijamin supaya apa yang dikatakan tuntutan hak Malaysia itu tidak kita kompromi langsung.

“Dan kalau begitu apakah dengan pihak kita berkata begitu pihak Indonesia akan mengikuti kehendak kita. Pasal selama ini pun tuntutan yang kita dibuat dia bertindih pihak Indonesia tak bersetuju langsung, walau satu inci pun mereka tak berganjak untuk mempertahankan hak mereka.

“Kita kata itu hak kita. Dan kita tidak akan berganjak,” katanya yang juga Pengerusi Perikatan Nasional (PN) semasa di Dewan Rakyat pagi tadi.

Anwar kemudiaan menjawab dengan berkata berkata, pendirian kerajaan dalam isu ini jelas di mana tidak akan ada seinci pun sempadan negara akan dikorbankan, namun pada masa sama hubungan dua hala antara Malaysia dan Indonesia akan turut dipastikan tidak terjejas.

“Dalam keadaan rundingan ini kita kata kita selesaikan (dahulu) yang kita setuju (manakala) yang kecil tak setuju, kita tangguhlah. Tetapi jangan pula kita jejaskan hubungan dua hala.

“Saya berpendirian dan kerajaan ini akan terus anggap Indonesia sebagai sahabat dan harus kita tingkat kerjasama dalam semua bidang. Kita tak mahu beberapa masalah disebabkan perbezaan antara kita menjejaskan hubungan dua hala.

“Muktamad pendirian kita, tak mungkin kita korbankan satu inci pun tanah negara kita,” katanya menjawab soalan kepada Pagoh.

Dalam pada itu, Anwar juga menegaskan perjanjian penyelesaian sempadan antara Malaysia dan Indonesia hanya melihatkan Sabah dan tidak meliputi Johor.

“Soal sabah bukan hanya Kerajaan Persekutuan akan berunding dengan Indonesia untuk kawasan sempadan. Untuk Sabah termasuk Pulau Sebatik itu akan turut melibatkan wakil kerajaan Sabah.

“Bagaimana kita teruskan? Kalau pengalaman kita dengan Thailand ‘win-win’ (menang-menang) kita wujudkan Joint Developmnet Authority’ (Pihak Berkuasa Pembangunan Bersama), tetapi Pulau Sebatik tidak sampai ke situ.

“Bagaimanapun, itu wajar ditekankan dan setakat ini kita sudah bawa pendirian kita dan Indonesia jelas. Kita juga tuntutan Indonesia, tetapi kita tak setuju,” katanya

Mengulas perjanjian penyelesaian sempadan Malaysia-Thailand bersifat komprehensif dibangkitkan Muhyiddin, Anwar bersetuju dengannya dan mengulangi jaminan penyelesaiannya nanti tidak akan mengorbankan kepentingan negara.

“Adakah ia komprehensif, ya ia suatu penyelesaian komprehensif, namun yang belum dimeterai adalah sebahagian kecil melibatkan sempadan Sabah yang kita tidak dapat bersetuju (tuntutan)… Indonesia jelas dengan tuntutan kita dan kita juga jelas dengan tuntut mereka.

“(Dalam rundingan ini) Presiden Jokowi (Joko Widodo) wakili rakyat Indonesia dan saya pula mewakili rakyat Malaysia (di mana) soal kedaulatan tak boleh dikompromi dan tak boleh dikorbankan…itu akan kita lakukan sebaiknya,” katanya.


Apa itu Forex? Pencerahan dalam kekeliruan

Menurut kajian OctaFX, hampir 80 peratus penduduk Malaysia yang bekerja kenal dengan pasaran Forex. Ini merangkumi lebih daripada 12 juta penduduk – melebihi lapan kali jumlah penduduk ibu negara. Kajian berskala besar penduduk Malaysia menunjukkan bilangan ketara penduduk yang terdiri daripada berbilang jantina, umur, dan pekerjaan melihat Forex sebagai satu alat pelaburan yang berpotensi. Dalam kaji selidik berkaitan, lebih daripada 4.7 juta orang mendakwa berdagang Forex secara aktif.

Namun, industri ini menimbulkan banyak persoalan yang belum berjawab. Mari mulakan dengan yang paling mendesak.

Apa itu Forex?

Dalam erti kata lain, Forex adalah bakul dinamik mengandungi mata wang asing dan pertukaran. Penerangan penuh dibaca sebagai ‘Pertukaran asing’ dan menempatkan proses pertukaran satu mata wang ke mata wang lain. Pasaran Pertukaran Asing tidak berpusat secara semula jadi. Ia hidup sepenuhnya dalam talian dan menggunakan pelbagai jenis negara, mata wang dan komoditi yang berbeza.
Lingkungan sosial Forex – terdiri daripada apa?

Pelakon utama dalam industri Forex adalah tidak lain tidak bukan, broker itu sendiri, yang menyediakan perkhidmatan perdagangan dan pelanggannya terdiri daripada orang biasa. Juga, perkhidmatan Forex bergantung pada perhubungan penting dengan penyedia kecairan. Mereka berfungsi sebagai pengantara yang amat diperlukan untuk memberi trader akses ke pasaran Forex, menyediakan anggaran nilai paling tepat untuk mata wang yang didagangkan. Terdapat broker Global Forex dan tempatan – lebih besar capaian dan skop pengawalseliaan, lebih besar broker Forex.

Apakah isu dengan lesen?

Broker Global Forex beroperasi di banyak negara. Dan selalunya dibenarkan beroperasi secara global melalui pelbagai dokumen antarabangsa. Broker Forex (seperti OctaFX, IG, and AvaTrade) adalah syarikat perniagaan antarabangsa, dan dilengkapi dengan set dokumen pemerbadanan yang diperlukan, membenarkan ia untuk menawarkan perkhidmatan kewangan global kepada pelanggan di serata dunia.

Satu kelebihan penting bekerja sebagai broker Forex dikenali di peringkat global adalah keadaan perdagangan yang mereka ingin tawarkan dan dapatkan untuk pelanggan.mereka. Broker Global Forex mempunyai pelbagai instrumen yang ditawarkan dengan keadaan perdagangan dan pelaburan yang adil dan berdaya saing yang jika tidak menjadi kekurangan dalam pasaran pertukaran asing. Maka, peluang datang tidak akan dapat diperolehi di bawah keadaan lain.

Sebagaimana yang dibincangkan di atas, pemencaran untuk pasaran Forex adalah penting. Ia berfungsi – tanpa pengecualian – dalam talian dan menggunakan mata wang pelbagai rantau dan wilayah, mata wang kebangsaan, dan komoditi. Malah broker tempatan mesti menggunakan beberapa ciri dan kelebihan pasangan antarabangsa, seperti sistem pembayaran dan lain-lain perkhidmatan. Oleh demikian, ia tidak terhad untuk satu negara tertentu sahaja.

Apakah perbezaan Forex dengan jenis pelaburan yang lain?

Forex sering digunakan sebagai alternatif kepada banyak pelaburan konservatif, seperti emas, hartanah, bon korporat, dan lain-lain. Dalam Forex, trader boleh mendapat untung tidak mengira keadaan pasaran. Harga menjunam satu-satu instrumen hanyalah satu peluang untuk memendekkannya. Selain itu, terdapat ambang kemasukan rendah dan selalunya pulangan lebih cepat disebabkan masa nyata keadaan semula jadi pasaran. Tidak hairanlah Forex secara semula jadi menjadi pilihan popular untuk pelabur di serata dunia.

Broker Forex biasanya menyediakan pelbagai instrumen bukan Forex, daripada komoditi kepada mata wang kripto, yang membolehkan pelabur mempelbagai portfolio mereka dan menguruskan risiko dengan lebih berkesan.

Sekali lagi, Pertukaran Asing adalah terpencar namun, ia juga merupakan pasaran kewangan yang sangat mantap. Broker antarabangsa menarik pelanggan dari serata dunia, memberikan mereka peluang memasuki pasaran, yang kini didiami secara eksklusif oleh bank, dana, dan ahli kewangan. Terdapat kemahiran untuk belajar dan kuntungan biasa untuk diperoleh, malah meraih pendapatan berulang. Tetapi seperti mana-mana usaha yang sah untuk berkembang maju di pasaran kewangan, seseorang perlu bersedia untuk melatih kepakaran melalui pendidikan dan pembelajaran.